Zahvaljujem, gospođo predsedavajuća. Dame i gospodo narodni poslanici, uvaženo predsedništvo, danas bi Narodna skupština trebalo da imenuje jednog zamenika generalnog sekretara Skupštine Srbije. Očekivali smo i drugog kandidata, ali smo videli da je generalni sekretar povukao svoju odluku o imenovanju drugog kandidata. Naime, Skupština će danas iskoristiti jednu od funkcija, a to je njena izborna funkcija, kako bi izabrala jednog državnog činovnika. Gledajući Predlog o imenovanju, vidimo u obrazloženju da je bivši zamenik generalnog sekretara dao ostavku 26. marta i, normalno, po Zakonu o Narodnoj skupštini, član 34, i po Poslovniku Narodne skupštine, danas treba da izaberemo nove ili novog zamenika generalnog sekretara Skupštine. Ali, jedno mi nije jasno, četiri meseca su trebala da ova skupština izabere čoveka koji bi pomagao gospodinu Veljku Odaloviću u radu Skupštine. Mislim da je ovo presedan, da je trebalo, i mi iz DSS smo očekivali da ćete promptno da reagujete, da ćete onoga trenutka kada je gospodin Pudar podneo ostavku dostaviti imena kandidata, jednog ili dva, i da će Skupština izabrati zamenika generalnog sekretara i na taj način pokazati ozbiljnost vladajuće koalicije. Vi to niste učinili i zbog toga ste mogli da izazovete mnoge pravne reperkusije. Mogli ste da usporite rad Skupštine. Zapravo, pošto četiri meseca niste imali zamenika generalnog sekretara, vi ste na taj način, kao što rekoh, mogli da izazovete određene pravne reperkusije i na taj način ste nipodaštavali i samu funkciju zamenika generalnog sekretara. Da pojasnimo građanima Srbije kako se bira generalni sekretar. Na prvoj, konstitutivnoj sednici, kada se verifikuju naši mandati, kada se bira predsednik Skupštine, kada se biraju potpredsednici Skupštine, bira se i generalni sekretar, čija je obaveza, sigurno, da pomaže u radu predsedniku Skupštine, da pomaže u radu potpredsednicima Skupštine, da priprema sednice, da se stara o izvršenju zaključaka i odluka Narodne skupštine. Normalno, generalni sekretar ima i svoje zamenike, što mu omogućavaju Zakon o Narodnoj skupštini i Poslovnik, i on od ta dva zamenika može da imenuje jednog koji će ga menjati u odsustvu. Želim da vam pojasnim zbog čega mislimo da ste mogli da izazovete pravne reperkusije pošto niste izabrali u roku, tj. na vreme, zamenika generalnog sekretara. U tom periodu sav posao je obavljao gospodin Veljko Odalović. Moglo je da se desi da se gospodin Veljko Odalović razboli, da da ostavku, da emigrira iz zemlje. Izvinite, gospodine Odaloviću, ne želim da izazivam repliku, ali sve je to moglo da se desi. I ko bi mogao da obavlja taj posao? Niko, jer gospodin Veljko Odalović nikoga nije ovlastio da u njegovo ime to radi. Dakle, imali smo četiri meseca prazninu. Nismo imali zamenika generalnog sekretara i na taj način smo mogli da usporimo rad Skupštine i usporimo put ka EU, što vama sigurno ne odgovara. Hteo bih malo da popričamo i o kandidatima. Pošto vidimo da je kandidatura jednog kandidata povučena, imamo drugog kandidata. Radi se o gospodinu Mladenu Mladenoviću, koji je rođen 1979. godine. Pravni fakultet je završio 2008. godine, u 28. godini, pa i nije neki stručnjak, ali se sigurno radi o nekom stranačkom kadru. Faktički, on sad ima 31 godinu i posle tri godine treba da bude na jednoj visokoj funkciji, a to je zamenik generalnog sekretara, i bojimo se da je ovo politički dil, da je DS izvršio pritisak na koalicione partnere kako bi tu udomio neke svoje kadrove. Verujte mi, gospodine Odaloviću, nije ovo slučajno, da oni postavljaju te svoje ljude. To je da prate vaš rad, da vide na koji način vi radite, kako trošite budžet. Jer, verujte, veliku pažnju je izazvalo i ovo renoviranje eksterijera i enterijera Narodne skupštine i Demokratska stranka, kao stranka koja je, kako reče, uzela odgovornost, teži da kontroliše sve moguće resore. Ono što je nejasno, gospodine Odaloviću, mi ne vidimo ovde u Predlogu odluke kolika će njegova plata da bude i da li je to projektovano budžetom, a znamo da smo usvojili budžet. Da li je projektovan njegov lični dohodak i, ako jeste, hteli bismo to da znamo. Ili, u onom trenutku kada podnesete izveštaj resornom odboru, a to morate svaka tri meseca po novom Zakonu o Narodnoj skupštini, mi ćemo imati uvid upravo u ovo o čemu sam pričao. Takođe sam hteo da vas nešto zamolim u ime poslaničke grupe Demokratske stranke Srbije. Vi ste poslali jedan dopis svim poslaničkim klubovima, pa i nama, da projektujemo budžet za narednu godinu i imamo rok sedam dana, od 21. do 28. Zamolili bismo da produžite taj rok, jer u ovom periodu stvarno nećemo imati vremena, ne samo mi nego i ostale poslaničke grupe, s obzirom da sledi velika pauza. Mislim da nije loše odložiti taj rok, kako bi poslaničke grupe adekvatno pripremile svoj budžet. Ono što je karakteristično i za nas neshvatljivo jeste da je ova skupština i ova vladajuća većina donela zakon o smanjenju administracije na republičkom i lokalnom nivou, a mi danas primamo novog državnog službenika. Vi, faktički, kršite one zakone koje ste doneli. A sećate se i kako je Mlađan Dinkić ovde branio te zakone, pa su se u međuvremenu mnoga radna mesta, naročito u nekim regionalnim agencijama, otvorila. Želimo da kažemo da ne bi trebalo da kršite te zakone koje već donosite. Pretpostavljam da je vladajuća većina usaglasila svoje stavove o kandidatu (bilo ih je dvoje, sada je jedan) gospodinu Mladenoviću i da ćete ga izglasati danas. Naime, u ovoj skupštini su se dešavala čuda. Imali smo kandidate za neke funkcije u agencijama, u nekim upravnim odborima, u nekim odborima i videli smo ovde da nemate politički dogovor i da niste izglasali određene funkcionere. Bojim se da i to ne bude tako. Nadam se da ste se dogovorili, jer je gospodinu Veljku Odaloviću i te kako potreban čovek koji će ga zamenjivati u odsustvu, kome će on preneti svoje ingerencije, koji će pomagati predsedniku i potpredsednicima Skupštine. Dakle, da zaključim ovu moju besedu, moju diskusiju. Jednostavno, moramo reći da je vladajuća većina trebalo promptno reagovati čim je gospodin Pudar, ovde spomenut već nekoliko puta, podneo ostavku i izabrati novog zamenika generalnog sekretara i čoveka koga bi ovlastio Veljko Odalović da ga zamenjuje u odsustvu. Ovo govori o tome da vi sve što radite, radite stihijski, a ne planski. Mi budućem kandidatu želimo puno uspeha u radu i nadamo se da će adekvatno zamenjivati gospodina Odalovića i pomagati vama, predsednice, i potpredsednicima u radu. Zahvaljujem.
Gospodin Dragan Todorović ima reč.
Dame i gospodo narodni poslanici, ovo je naoko jedan uobičajeni predlog da se zaposle dvoje radnika, sada već, koliko čujem, ostaje da se zaposli samo jedan, i ono što možemo da kažemo, jer o kandidatima teško da bilo ko, sem ako ih poznaje, može da kaže bilo koju reč, jedino što, za razliku od nekih slučajeva, u ovom slučaju njegove godine na neki način opravdavaju da bude zaposlen. Jer, sećam se da je prošle godine (i to je bio, mislim, jedan od primera kako se zloupotrebljava vlast) u Skupštini Srbije zaposlen izvesni gospodin Vićentijević, zvani Vića, sa 63 godine. Možda je sada stariji, ali je imao 63 kada se prijavio na konkurs. Pretpostavljam da je bio konkurs, ne bi se ovde ništa radilo bez konkursa. Posebno je interesantno što se on prijavio za mesto za koje je trebalo da ima i određeni ispit koji se polaže. Taj ispit je trebalo da položi pre nekoliko meseci, mesec-dva-tri. Čak sam postavio i pitanje da li je položio, kakav je bio, da li su pratili taj njegov razvoj itd. Nažalost, do današnjeg dana nisam dobio odgovor, tako da ne znamo da li gospodin Vićentijević ima položen ispit da bi mogao da radi na mestu na kom je zaposlen i molio bih da ipak dobijem taj odgovor, jer pretpostavljam da će kod ovog kandidata koji treba da bude zaposlen biti sve u skladu sa zakonom. Ovo je jedna od vrlo interesantnih oblasti i dosta problematična tema kada je u pitanju naša država i naše društvo. Nažalost, mi imamo oko milion nezaposlenih u našoj državi i to je jedan od najvećih problema koji očekuje da bude rešen od strane neke ozbiljne vlade. Očigledno je da se u proteklih deset godina niko nije ozbiljno uhvatio sa tim problemom, sem kada su u pitanju partijski kadrovi, odnosno članovi stranaka. Za neke stranke važi pravilo – koliko radnih knjižica, toliko članskih karata. To se nesmanjenom žestinom nastavlja i dan-danas. Da bi se zaposlili, posebno kada je u pitanju državna uprava, prvi uslov je da imate dobru vezu, nekoga u vlasti, a drugi da pristupite nekoj stranci koja je na vlasti i tek tada možete da računate na zaposlenje. Ono što je u ovom trenutku za nas izuzetno važno, to je da se prisetimo ona dva zakona koja smo doneli, jedan vezan za racionalizaciju na republičkom nivou i jedan vezan za racionalizaciju zaposlenih u lokalnim samoupravama. Bilo bi interesantno da dobijemo podatke kako je taj zakon sproveden i šta možemo da očekujemo. Mislim da ste za ovih proteklih deset godina uspeli nešto za šta nikad nisam verovao da će moći da se desi – ne samo da potvrdite Orvela, nego i da ga prevaziđete. Sve ono što vi kažete, praktično ima suprotno značenje. To, jednostavno, leži u vašem biću, to vam je karakter. Vi ste krenuli, recimo, kada je u pitanju Zakon o lokalnoj samoupravi, da izvršite racionalizaciju i sad me interesuje dokle se stiglo sa tom racionalizacijom. Ima tu jedan interesantan podatak. Ako pogledate, lokalna samouprava je do 2000. godine u velikoj meri ili u jednom značajnom broju gradova u Srbiji bila u rukama nekih od stranaka koje su pripadale DOS-u. Reći ću vam samo najveće gradove: Beograd, Niš i Kragujevac. To odslikava vaš karakter, na koji način vi zloupotrebljavate vlast. U ova tri grada višak zaposlenih je bio 1.240 – u Beogradu 585, u Nišu 518 i u Kragujevcu 240. Treba li bolji primer da pokaže vaš karakter i karakter vaše vlasti? Znači, čim ste došli do vlasti, gledali ste da je iskoristite tako što ćete je zloupotrebiti i zaposliti maksimalan broj baba, tetaka, stričeva, strina. Sećam se kad ste došli 2001. godine na vlast, prosto nije moglo od rođaka, žena i drugih pripadnika familije da se živi. Samo u Vladi, sećam se, Zoran Živković ministar, a njegova žena sekretar Vlade. Pa braća Bajec, pa ne mogu sad već da se setim, zaboravio sam tačno koliko ih ima, ali taj spisak je čak objavljen i u novinama. Onda se postavlja pitanje kako vi možete bilo koga da ubedite u bilo šta i da na bilo koji način građani Srbije mogu da očekuju bilo šta od vas. Setite se šta je obećao Boris Tadić na predsedničkim izborima, da će zaposliti preko 500.000 radnika. Pa posle, na sledećim, da će zaposliti 200.000 radnika. Sad imamo 700.000 evidentiranih na Birou za zapošljavanje. Imamo preko 900.000 građana Srbije koji žive ispod egzistencijalnog minimuma. Mi smo država u kojoj se na jedvite jade otvaraju narodne kuhinje, jer ni za to nemamo mogućnosti ili nismo spremni, a sećam se mnogih institucija koje su se bavile pokušajem da se neki od ovih problema reše. Jedna od tih institucija je bila i Kancelarija predsednika Republike, čini mi se da se tako zvala, ne znam da li je imala 40 ili koliko zaposlenih, a ne znam ni da li je tu bilo nekakvih rezultata. Jednostavno, ne obaveštavate nas o tim grandioznim rezultatima, a bilo bi dobro da znaju građani Srbije kakva je sad situacija po tom pitanju. Evo da se podsetimo, 2000. godine u državnoj administraciji je bilo zaposleno nešto malo manje od 9.000 ljudi. U decembru 2003. godine bilo je 28.000 ljudi. Kada je 2009. godine donet zakon o racionalizaciji republičke administracije,u državnoj samoupravi je bilo nešto oko 31.500 (gore-dole, nije uopšte bitna tačna cifra) i vi ste rešili da izvršite racionalizaciju tako što će broj zaposlenih u republičkoj administraciji da se svede na 28.000. Znači, onaj broj od 2003. godine, jer tu ste sigurni da ste zaposlili skoro sve vaše kadrove, s tim što ste dali mogućnost da 10% od tog broja bude zaposleno po ugovoru o delu ili na neki drugi način. Kad preračunate 10% od 31.000, do 28.000, to je otprilike, pretpostavljam, onaj broj koji je zaposlila ona vlada od 2004. do 2009. godine. Njih ćete da isterate, a vaše ćete da primite kroz raznorazne vidove, od ugovora o delu do autorskih honorara itd. Evo sad isto postavljam pitanje, da dobijem odgovor, dokle se stiglo u racionalizaciji republičke samouprave. Jer, jednostavno, ne verujem da ste uradili bilo šta. Vi ste oba ova zakona iskoristili da biste ili otpustili neistomišljenike ili se obračunali s neposlušnim kadrovima unutar vaših stranaka, onima koji su se oteli. Neke ste čak i hapsili, kao što je gospodin Knežević, iako je do tada bio proglašen za naj predsednika opštine u Srbiji, put u Evropu sa takvima nam je bio otvoren, ali se na kraju ispostavilo da je stotine hiljada evra prešlo preko njegovih ruku. On tvrdi da je samo prešlo preko njegovih ruku, možda se nešto i zalepilo, neću ja da tvrdim ništa, ali da je najveći deo otišao DS-u. Ono što je interesantno iz izjava svedoka koje smo imali prilike da čujemo, sve te donacije bile su u vreme predsedničke kampanje. Proces je u toku, međutim, nešto se stalo sa time. Očigledno je da ćete uspeti da postignete neki dogovor, koji će verovatno značiti da se pokriju sve stvari, da on ćuti, da ne priča ništa, a da to ili doživi zastarelost ili se reši na bilo koji drugi način, jer u poslednjih 10 godina nema ništa od obračuna sa korupcijom i kriminalom. Vas to apsolutno i ne interesuje. Ono što je mnogo gore i što će, na neki način, imati mnogo teže posledice, to je ovo što radite sa Parlamentom Republike Srbije. Pozvao bih vas da uzmete i pročitate policijski dosije. Videćete tamo, iz izveštaja službenika ili doušnika Službe državne bezbednosti, za šta se tada borila opozicija, za šta su se borili SRS, DS, DSS, SPO i šta su nam bili glavni ciljevi. (Srđan Milivojević: Je l' ima "Otpora"?) Vas su tad još držali vezane. Jedna od glavnih stvari je bila mogućnost da se u Parlamentu da više prostora opoziciji. Poslovnik koji je donet 1994. godine bio je u odnosu na ovaj Poslovnik pojam demokratije, a mi smo se borili da se taj poslovnik izmeni. Borili smo se za javne televizijske prenose. Šta je sad sa javnim televizijskim prenosima? Javni su, u tri-četiri sata noću. Interesantno je, kada god se pojave, ili u najvećoj meri kada govore poslanici SRS, prenos se prekida i on će biti odložen. Čudi me da to nije bilo prekjuče, kada smo raspravljali o rezoluciji vezanoj za Kosovo i Metohiju. Kako to da toga dana prenos može da traje ceo dan, a neki put ne može da traje ni nekoliko sati? Vi ste danas sveli Skupštinu Republike Srbije na neku predškolsku ustanovu. U zavisnosti od karaktera ili naravi onoga ko predsedava Skupštinom, sveli ste poslanika na to da je bez ikakvih prava. Predsedavajući procenjuje apsolutno sve, da li je tema ili nije tema. Ne svi, ima ih koji su tolerantniji, ali ima i onih kojima samo fali šinjel. Imaju i brkove i sve, samo im fali šinjel. Jer, po načinu kako vode Skupštinu, to je sačuvaj bože. I vi očekujete da ćete na taj način postići neko pomirenje, za šta se zalažete, i da ćete pokrenuti neke procese u ovom društvu. Trebalo bi nekih stvari da se setite. Bile su stranke koje su izbacivale poslanike iz Skupštine. Bilo je to, kako vi to volite da kažete, vreme diktature, ono do 2000. godine. Pa se jednog trenutka, iako je bilo nezamislivo da može da se desi nešto što se desilo 2000. godine, desilo. Znate, dođe vreme kada moraju računi da se plate. Naš narod kaže – ono što se ne plati na mostu, plati se na ćupriji. Ali tad se plati zbirno, za sve ono što se uradi, i siguran sam da ćete zbog svega ovoga što ste uradili u proteklih 10 godina jednog dana pred građanima Srbije snositi odgovornost, jer će oni svojim glasovima odlučiti da niste ispunili njihova obećanja. Ne samo da niste ispunili njihova obećanja, nego ste ih i teško obmanuli. Jedna od takođe izuzetno važnih oblasti za ovu državu sa kojom niste uspeli da uradite ništa je borba protiv korupcije i kriminala. Najbolji primer za to je Skupština Republike Srbije. Ovde postoji institucija koju ste sveli na minimum, postavljanja pitanja na koja bi državni organi, po pravilu, morali da daju odgovor. Svesni ste koliko je pitanja postavljeno u ovoj skupštini, a da odgovora nema do dana današnjeg, a da je ogroman kriminal u pitanju. Prosto neverovatno. Zašto ja ne dobijam odgovor na pitanje da li je u NIP "Borba" izvršen deobni bilans. Šta je tu problem? Koja to sila treba da naredi da dobijem taj odgovor? Zbog čega ga ne dobijam? Znate zbog čega? Zato što je u pitanju pljačka. Teška pljačka. "Novosti", prodajne mreže "Borba", štamparije "Borba", list "Borba". Ono što je posebno interesantno, čiji je novac u toj privatizaciji? Stalno postavljam pitanje kako su neki kriminalci povlašćeni, a neki nisu. Gaze im i osnovna ljudska prava onda. Ako jednom kriminalcu oduzimate imovinu, zašto se ne oduzima i drugom? Kakva je razlika između Stanka Subotića Caneta i braće Šarić? Samo su se bavili različitim kriminalnim aktivnostima, koliko znam. Jedan je švercovao duvan, a drugi je švercovao narkotike. Kakva je tu razlika? I jedno i drugo je kriminal. Ovome uzimate imovinu, a ovome ništa. Zbog čega? Zato što je novac Stanka Subotića Caneta umešan sa tajkunima i umešan sa političarima. Egzemplar, kriminalci, tajkuni i političari, koji su omogućili pljačku državne imovine, i vi ćutite. Sem kad se pobiju između sebe oko deobe plena, mi druge informacije nemamo. Dok se nisu zakačili Mišković i Milka Forcan, je l' se neko drznuo od vlasti da pomene bilo šta? Niko ništa. Ne smete da kažete ništa, zato što vas imaju u rukama. Kao što vas ima i Stanko Subotić Cane. On lepo reče da vam je 2010. godine dao deset miliona evra. To što je vozio predsednika Vlade, to je bilo za džabe, to je častio, ali kaže da je dao deset miliona evra. Drugoj stranci kaže da je dao 500.000 evra. Mislim da ne laže, jer po onim podacima sa kojima je on izašao… Ne laže on uopšte, jer se pokazalo na primeru "Novosti" da se tolike pare ne daju za džabe i da se ne daju bez dokaza. Tako da nisam siguran da Stanko Subotić Cane laže, siguran sam da vi zbog toga ne smete da otvorite tu aferu. Ono što je posebno interesantno, kada je krenula afera o braći Šarić, tada je državni sekretar Ministarstva pravde rekao – zbog ovoga može da padne i Vlada. (Predsednik: Vreme. Zahvaljujem.)Završavam. Pitam se zašto. Ili Slobodan Homen treba da podnese ostavku zato što je obmanjivao građane Srbije ili….
Zahvaljujem. Gospođa Nada Kolundžija.
Poštovana predsednice, sada koristim vreme šefa poslaničkog kluba, iako želim da ukažem na zaista najgrublje kršenje Poslovnika koje je ovde, ovom prilikom, bilo dopušteno. Dakle, ne samo da je dopušteno da se priča o nečemu što nema nikakve veze sa temom, nego je dopušteno da se na najgrublji način vređaju ljudi koji niti imaju veze sa ovom temom, niti imaju ikakve veze sa onim za šta su ovde optuživani. Zaista vas molim da, poštujući Poslovnik, omogućimo da čak i ovako besmislena rasprava o zameniku sekretara teče u tonu i sa rečima koje ne krše Poslovnik. Ovde je, naravno, iskorišćena prilika da se, zloupotrebljavajući Poslovnik, optužuju ljudi za stvari sa kojima nemaju nikakve veze. Želim samo da kažem da je Zoran Đinđić svoju spremnost na to da se obračuna sa organizovanim kriminalom platio životom i mislim da svakako ko ima bar malo pristojnosti u sebi nikada ne bi govorio ovako nešto kao što je upravo sada ovde izgovoreno. Možda se time pokušava prikriti nešto drugo. Možda se pokušava prikriti odgovor na pitanje kako je moguće da je Srbija 2000. godine bila minsko polje kada je organizovani kriminal u pitanju, pre svega zbog toga što su državne strukture i razni delovi državne vlasti bili ne samo upleteni u kriminal, već su bili nosioci tog istog kriminala. Mislim da je to zapravo očajnički pokušaj onih koji nemaju političku temu, koji nemaju argumentaciju da nametnu temu koja u ovom društvu nalazi odgovore tako što se sa organizovanim kriminalom ova država bori uspešnije nego što se ikada do sada borila, i to po priznanju validnih međunarodnih institucija. Možda je to ono što neke, koji su politički protivnici ove vlasti, tišti i boli, jer ukoliko ova zemlja dobija priznanja za ono što radi, onda je to očigledno onima koji bi da ovu zemlju predstave kao najgorom na svetu ne ide u prilog, jer tako im izmiče ono što je jedini argument u njihovoj jalovoj političkoj priči. A ko će koga da pobedi, pokazuju svi ponovljeni izbori. Dakle, svi ponovljeni izbori pokazuju da ova vladajuća većina ima podršku građana Srbije, a da oni koji tvrde da su ubedljivi u svojoj argumentaciji ne prelaze cenzus. To je možda najbolji odgovor građana. Čisto zbog nekih stvari koje su ovde iznete potpuno neargumentovano, a koje sekretar ne može da brani jer nema pravo da govori, želim da kažem nekoliko stvari. Dakle, Skupština ima obavezu da izabere zamenike sekretara. Bilo kakva racionalizacija ne podrazumeva ukidanje mesta zamenika sekretara, jer je nužno da Skupština ima zamenike s obzirom na obim rada i nadležnosti koje generalni sekretar ima, ne samo u organizovanju sednica i vođenju skupštinskih aktivnosti, već i u organizovanju i vođenju službi. Prosto imam potrebu to da kažem, da ne bi ispalo da ovde neko, ne vodeći računa o potrebi da se racionalizuju troškovi, predlaže nešto što nije neophodno. Ovo jeste neophodno. Kad se već govori o racionalizaciji, želim samo da podsetim da smo mi racionalizaciju, između ostalog, izvršili tako što smo raskinuli ugovore koji su pravljeni sa pojedinim partijskim prijateljima koje smo zatekli ovde. Samo ću jedan trošak navesti. Jedan od tih savetnika po ugovoru je za mesec dana potrošio 10.000 evra za mobilni telefon. U vreme vlade Vojislava Koštunice, pre nego što smo mi ušli u ovu skupštinu i preuzeli kontrolu i odgovornost, jedan jedini saradnik je potrošio više na službena putovanja nego sve skupštinske delegacije zajedno. Dakle, mi smo to prekinuli. Izvršili smo potpunu kontrolu nad svim troškovima, racionalizovali smo sve troškove, ukinuli sve nepotrebne troškove, između ostalog i reprezentacije koje su bile enormne i nekontrolisane itd. Racionalizaciju ne možemo vršiti nauštrb rada ove institucije i svako ko pokušava da to pretvori u nešto što je nepotreban trošak, zapravo pokušava da umanji značaj ove institucije. Ovde je takođe izrečena jedna notorna neistina, odnosno namerno su zamagljene činjenice iznoseći navodne podatke o tome da je 2000. godine u Srbiji u administraciji bilo zaposleno 9.000 ljudi (to sad ponavljam, neću da se bavim time da li su cifre tačne), a da ih sada ima 28.000. Ali ono što namerno neko previđa jeste da Srbija nije imala Vojsku, a sada je ima, da Srbija nije imala spoljne poslove, a sada ima, da Srbija nije imala Carinu, a sada ima, da nije imala Poresku upravu, a sada ima. Dakle, da je Srbija tada bila deo savezne države i da mnoge nadležnosti, pa samim tim i mnoge organe koje tada nije imala, danas ima. Istina je da smo mi u ovoj skupštini zatekli vaše rođake i političke prijatelje, ali nismo otpustili ni jednog jedinog profesionalca. Svi koji su stručno radili posao, i danas su u ovoj istoj skupštini. I, ako nađete bilo čijeg rođaka od nas u ovoj skupštini, slobodno nam recite. Tvrdim vam, ni jednog jedinog rođaka, ničijeg, u ovoj skupštini nema, niti će, dok smo mi odgovorni za Skupštinu, da ih bude. Što se tiče pitanja borbe protiv organizovanog kriminala, želim da kažem da sam i ja, kao i vi, tražila odgovore na pitanja vezana za privatizaciju "Luke Beograd" i "Večernjih novosti". Pretpostavljam da ste i vi dobili odgovor, kao što sam i ja dobila odgovor, da je u toku pretkrivični postupak. Dakle, zaista očekujem da će sve činjenice izaći na videlo i potpuno sam sigurna u to da će svi odgovarati za sve ono što ima elemenata za odgovornost i što budu utvrdili nadležni organi. Ako nam neko ovde zamera da smo onemogućili opoziciji da radi, da se nekako uvek na radikalima prekine prenos, pa zapitajte se, možda je to zbog toga što od ukupnog vremena koje se ovde priča više od dve trećine vi govorite, pa nekad na vama mora da prekine zato što, objektivno, najviše pričate. Ako je prekid, onda se na vama prekine zato što ponekad jedino vi pričate, niko drugi i ne priča. Tako da nikakve namere u tome nema. Činjenica je da ne samo da nismo suzili nijedno pravo opozicije, već smo, naprotiv, učinili da opozicija u ovom parlamentu ima sav mogući prostor za političko delovanje. Kad god opozicija pokaže konstruktivan pristup i spremnost da zajedno sa nama poboljšava rešenja koja su pred nama, mi smo to pokazali, ne samo debatama i raspravama, već i usvajanjem mnogih amandmana i podrškom mnogim amandmanima kad god su oni doprinosili boljim zakonskim rešenjima. Želim samo da zamolim nešto. Ako nemate političku temu, ako ne znate šta biste poručivali građanima, nije u redu da poručujete neistine. To je prva stvar. Drugo, nije u redu da optužujete ljude koji ne mogu da se brane. Ovde ste prozivali čoveka koji ni kriv ni dužan nije u celoj toj priči. Nije u redu da pravite neprijateljstvo prema ljudima koji nikakve veze nemaju osim što, čini se, vama mogu dobro da posluže da biste navodno pravili nekakvu političku platformu. Bez ozbiljne političke ideje, nema ni ozbiljne političke debate. Hvala vam.
Zahvaljujem. (Dragan Todorović: Replika.) Nema osnova za repliku. (Dragan Todorović: Onda želim da dobijem reč u okviru vremena poslaničke grupe.) U okviru vremena poslaničke grupe možete. Izvolite. Mada niste prijavljeni, ali ...
Nemojte te formalnosti da koristite na takav način. Mislim da sam šef poslaničke grupe još uvek, sem ako me niste smenili. Dobro, možda su oni, ali me nisu obavestili.
Ne, ne, mi nismo. Mi nismo.
Dobro. Gospođo Kolundžija, moram da vam kažem da kod vas nedostaje logika. Što se tiče šinjela, nisam mislio na vas. Znači, apsolutno niste imali razloga da se tu prepoznate. (Nada Kolundžija: Opomenite ga.) Šta je tu problem? Ne razumem. Šta je šinjel? Šinjel je deo odeće, pobogu. Ali dobro, da se vratim na temu. Vi kažete, kada je u pitanju kriminal i kriminalci i organizovani kriminal, da je očigledno da neki, a pretpostavljam da ste milili na nas...
Gospodine Todoroviću, možete govoriti o temi u okviru vremena.
Govorim o temi.
Ne govorite o temi, ne možete to koristiti, niste dobili pravo na repliku. Nemate reč. Reč ima Nataša Jovanović.
Zašto mi sad oduzimate reč?
Zato što ne govorite o temi.
Govorim o onome o čemu je govorila Nada Kolundžija.
Ne možete, niste dobili pravo na repliku. Kao šef poslaničke grupe možete govoriti o temi, o zameniku sekretara. Izvolite.
Dobro, evo, kada je u pitanju zamenik generalnog sekretara i kada je u pitanju osoba koja je zaposlena pre toga sa 63 godine, možda to nije tačno, možda sam izneo netačan podatak, ali još uvek čekam odgovor od generalnog sekretara i razrešićemo tu dilemu, bez ikakvih problema. Nisam mislio na odgovor da jeste zaposlen, to dajte Nadi Kolundžiji, nego na odgovor vezan za polaganje…
Gospodine Todoroviću, već drugi put govorite o tome da niste dobili odgovor na pitanje o kome sada govorite. Taj odgovor ste dobili 25. maja 2010. godine, i to od mene.
Jeste, da je zaposlen, ali nisam dobio odgovor da li je položio državni ispit ili nije.
Molim vas, držite se teme. Dobili ste odgovor.
Molim vas, ako dobijem odgovor da nije položio državni ispit, onda se postavlja pitanje kako je mogao da bude zaposlen na mestu gde je predviđena obaveza da ima državni ispit. I ja sam kriv što postavljam pitanja? To stvarno nema smisla.
Gospodine Todoroviću, 25. maja dobili ste sledeći odgovor: ''U vezi sa pitanjem koje ste, na osnovu člana 235. Poslovnika, postavili na Prvoj sednici Prvog redovnog zasedanja 4. marta 2010. godine, dopunjujem obaveštenje koje vam je dostavljeno 17. decembra 2009. godine, a tiče se postavljenja Milivoja Vićentijevića na radno mesto pomoćnika sekretara Narodne skupštine Republike Srbije, rukovodioca sektora u Sektoru za organizacione i administrativne poslove u Službi Narodne skupštine Republike Srbije. Kao što smo vas već obavestili, Vićentijević je pre zasnivanja radnog odnosa u Službi Narodne skupštine Republike Srbije, u periodu od 1. marta 1980. do 8. juna 2006. godine, radio u Skupštini SFRJ, odnosno u Skupštini SRJ i Skupštini Srbije i Crne Gore''. (Dragan Todorović: Je l' piše da je uzeo otpremninu?) ''Prilikom zasnivanja radnog odnosa imao je položen pripravnički ispit za poslove elektronsko-računarskog centra u Službi društvenog knjigovodstva. U toku rada je položio stručni ispit pred Privrednom komorom Srbije. Navedena uverenja su bila u skladu sa važećim propisima za savezne organe. Iz tog razloga je iz Službe Narodne skupštine od Ministarstva za državnu upravu i lokalnu samoupravu Republike Srbije zatraženo mišljenje da li se navedena uverenja mogu smatrati kao dokaz da Vićentijević ima položen državni stručni ispit. Od Ministarstva smo dobili obaveštenje u kojem je navedeno da je Zakonom o državnoj upravi propisano da su obaveze polaganja stručnog ispita oslobođena lica sa položenim pravosudnim ispitom, kao i lica sa položenim stručnim ispitom za rad u drugim organima ako program tog ispita odgovara programu stručnog ispita zaposlenogu organima državnih organa. Uvidom u dostavljeno uverenje o položenom ispitu koje je izdato od strane Službe društvenog knjigovodstva, Ministarstvo smatra da je Vićentijević oslobođen od obaveze polaganja državnog stručnog ispita. Istovremeno vas obaveštavam da je Vićentijević i pored navedenog, 9. marta 2010. godine položio državni stručni ispit''. Dakle, u pismenoj formi ste dobili sve odgovore na pitanja.
Nije tačno. Je l' imate da je to primljeno u poslaničkoj grupi SRS?)
Ovo je tačno, ovo sam ja dostavila.
Nije tačno. Ja taj odgovor nisam dobio, kao što nisam dobio ni odgovor koji je dobila Nada Kolundžija, tek sam ga naknadno dobio. I molio bih vas, kada se dostavlja poslaničkoj grupi SRS, pošto stiže ogromna količina materijala, da se odgovori dostave posebno, i sekretar poslaničke grupe će uvek potpisati da je dokument primio. Ja taj odgovor nisam dobio. Zašto bih postavljao pitanje? Danas bih tvrdio da je Vićentijević polagao državni ispit, da je zbog toga dobio slobodne dane. Ali opet neke stvari ne mogu da razumem, ljudi moji. Razumem želju gospodina Vićentijevića… Ni ne poznajem tog čoveka, možda ga srećem u Skupštini Srbije, ali uopšte ne znam o kome se radi, ali zašto bi on polagao? Znate, imate C kategoriju, a onda idete da polažete i A kategoriju za motor ili B kategoriju. Zašto? Kakva je to logika? Ili zbog stručnog usavršavanja? Pa, nemojte. Nemojte da se igrate tako. Molim vas, vratite mi vreme, ovo koje je prošlo dok ste čitali. Valjda nećete nauštrb SRS, pretpostavljam. Ili da vam poklonimo i to, nije uopšte nikakav problem. Kada je u pitanju organizovani kriminal, podsetio bih vas, gospođo predsedniče, na neke stvari koje, nadam se, niste zaboravili.
Ne, danas ne možete govoriti o temi o kojoj ste namerili da pričate, nego o temi koja je na dnevnom redu. (Dragan Todorović: Vezano je za Skupštinu.) Nemate reč. Nemojte me dovoditi u situaciju da izričem sankcije. Gospođica Nataša Jovanović ima reč. Molim vas, prijavite se.
Gospođo predsedniče, dame i gospodo narodni poslanici, očekivala sam da će danas na sednici, gospođo Kolundžija, da bude vaš kolega, u stvari naš kolega gospodin Konstantinović, i već u startu ste omalovažili ulogu zamenika generalnog sekretara Skupštine, jednog relativno mladog čoveka, koji je 1979. godište, gospodina Mladenovića koji se ovde predlaže, zato što apsolutno niko jednu jedinu reč nije rekao o njemu. Kada već nije tu Nenad Konstantinović, očekivala sam malopre, pošto ste rekli da treba da se vratimo na temu dnevnog reda, da ćete bar vi, gospođo Kolundžija, nešto da kažete o osobi koja ima, doduše, sve reference da bude izabrana na ovu funkciju. Najpre želim da kažem da sam kao potpredsednik Skupštine bila zatečena iznenadnom ostavkom gospodina Bojana Pudara, koja je njegov lični čin, i želim da mu se u svoje ime i u ime poslaničke grupe SRS zahvalim na saradnji, koja je bila izuzetno korektna. Ne znam zaista koji su njegovi razlozi da podnese ostavku na tu funkciju i očekujem da ćemo sa novim zamenikom generalnog sekretara takođe, u skladu sa poslovničkim i odredbama novog Zakona o Narodnoj skupštini, imati mogućnost da sarađujemo kao i sa sekretarom Narodne skupštine. Da bi javnost znala kakav je položaj i uloga zamenika sekretara, u pitanju je imenovano lice Narodne skupštine Republike Srbije i ovo je, poštovane kolege narodni poslanici, odlična prilika, iako nas je ovde tako malo, valjda zbog toga što je ovo poslednji radni dan, nakon glasanja koje ćete vi da sprovedete nastupa tzv. letnja pauza, da razgovaramo o tome da li smo mi, kao narodni poslanici, bili u stanju da u ovoj našoj, vašoj kući, gde predstavljamo građane Srbije, uredimo naš rad na najbolji mogući način, i za to ne mogu da snose odgovornost sekretar, predsednik Narodne skupštine i još pojedina lica, nego upravo ovakve osobe kao što je gospođa Kolundžija, koja je predsednik najveće poslaničke grupe, kao i drugi šefovi poslaničkih grupa, a pre svega predsednik Administrativnog odbora. Moram da izrazim oštar protest u ime naše poslaničke grupe (ovde je danas i kolega Dejan Mirović, koji je jedan od članova Administrativnog odbora, a naši članovi su još i mr Aleksandar Martinović i gospodin Milovan Radovanović) najpre zbog činjenice što ste nam oteli, kada ste ukrali mandate srpskim radikalima, i mesto predsednika Administrativnog odbora. Jer, da je srpski radikal na mestu predsednika Administrativnog odbora, i gospodinu Odaloviću i gospođi Slavici Đukić Dejanović i svima vama, dame i gospodo, bilo bi mnogo lakše da radite i da uređujemo rad Narodne skupštine. Možemo mi da se pozivamo na iskustva mnogih parlamenata. Mi u okviru te tzv. parlamentarne diplomatije, da je tako nazovemo, i delegacija koje se ovde formiraju putujemo u neke zemlje, što zemlje koje su nama bliže, neke dalje, koje su prijatelji Srbije, neke koje nisu jer nam otimaju KiM, ali u svakom slučaju mi tamo razgovaramo o njihovim parlamentarnim iskustvima i kako je uređen rad Skupštine. Rad Narodne skupštine Republike Srbije je zaista uređen na veoma niskom nivou. Zbog čega? Zbog toga što još uvek nemamo svoja budžetska sredstva, zbog toga što ste vi dozvolili, zato što ste dopustili da najviše zakonodavno telo, koje po Ustavu ove zemlje treba da ima supervizorsku ulogu u odnosu na Vladu Republike Srbije, bude sniženo, odnosno dovedeno na najniže moguće grane, i onda svaka ''afera'' koja se desi, a koja potiče iz Narodne skupštine Republike Srbije, dovodi i nas koji nemamo apsolutno nikakve veze sa tim, a poslanici smo opozicije, da budemo kolateralna šteta vaših nepromišljenih poteza i nemogućnosti da branite integritet Narodne skupštine Republike Srbije. Pozivali smo vas na nacionalno jedinstvo i u tom smislu. Izvinite, molim vas, ovo je najviše predstavničko telo svih građana Srbije. Građani su deo svog suvereniteta ovde preneli na nas. Najviše iz opozicije ima nas srpskih radikala, najodgovorniji smo u radu Narodne skupštine i koristimo… Evo nije tu gospođa Kolundžija, ostala je samo torba ovde i kartica dok se ne vrati, a krši Poslovnik jer mora da iznese karticu sa sobom kad izađe iz sale Narodne skupštine, a drži pridike ovde kako se neko ne drži teme. Dakle, mi kao predstavnici naroda izabrani iz reda SRS naravno da ćemo da koristimo naše vreme. Jer, Poslovnik je toliko restriktivan. Najpre ste nam ukrali mandate, pa ste samim tim ukrali i vreme za diskusiju, pa ste promenili Poslovnik da o amandmanu može da se govori samo dva minuta, pa nam dajete sazive sednica po hitnom postupku navrat-nanos i onda dovodite ljude u okviru stručnih službi i zaposlene u Narodnoj skupštini u jednu neverovatnu situaciju, da obično petkom uveče, oko ponoći, veoma često i subotom i nedeljom… Ne govorim o nama, mi smo funkcioneri, izabrani, nas narod menja na izborima i mi smo spremni da snosimo i političku i svaku drugu odgovornost, ali zašto maltretirate ove ljude koji rade u službama Narodne skupštine? Vi imate, a ne znam da li to svi znate, kolege narodni poslanici, jer ne znam koliko ste obavešteni u okviru vaših poslaničkih grupa, to je posao koji treba da urede sekretar i zamenik sekretara i sa predsednikom Skupštine i sa kolegijumom skupštine, a pre svega sa predsednikom Administrativnog odbora, ljude koji rade na određeno vreme administrativne poslove i u DSS-u i ne znam sad u DS-u. U okviru poslaničke grupe SRS imate pet osoba, od toga je jedan gospodin sa visokim obrazovanjem i četiri dame sa srednjom stručnom spremom, koje već godinama rade na određeno vreme, produžavaju im se ti ugovori, odnosno rade u okviru poslaničke grupe zato što su oni vezani za grupu, pa kao, eto, dok traje mandat te poslaničke grupe... Molim vas, to su izuzetno stručna i kvalifikovana lica, ljudi koji se usavršavaju i koji u okviru naše poslaničke grupe daju nemerljiv doprinos. Oni nama, našoj poslaničkoj grupi, i svim poslanicima kojima je to potrebno, pomažu u radu da se pripremaju za sednice radnih tela Skupštine. Zbog čega? Zbog toga što nije urađena ni nova sistematizacija, zbog toga što ste Zakon o Narodnoj skupštini doneli sa godinu i više dana zakašnjenja, skoro dve godine, i zato što smo se mi našli u situaciji da posle raspada, posle secesionističkog akta Mila Đukanovića i njegove kriminalne klike i ovoga što se sada zove Srbija, što je ostalo u ovim suženim granicama, jer vi znate, to ne tvrdimo samo mi srpski radikali, to su istorijske činjenice, da Srbija nije samo ovo što je sada Republika Srbija, nego jedinstvena srpska država sa svojim kulturnim, nacionalnim i etničkim prostorom, koja je kao takva i postojala ovde, ali nažalost… Da se ne vraćamo na te dane 1918. godine i na želju Karađorđevića da bude veliki kralj, i da nije poslušao Nikolu Pašića, koji mu je upravo ovde rekao da mi treba da se omeđimo i da znamo šta je naše i dokle su naše zapadne granice… Ali sada, pošto nas je istorijska okolnost i komunizam posle toga i obnavljanje višestranačja 90-ih godina, kao što je rekao gospodin Todorović, zaista se trudi, iako smo mi bili opozicija Miloševićeve vlasti da se promoviše parlamentarizam, u poslednjih deset godina... Evo sada sam napravila malu digresiju, kad pogledate unazad, sto godina parlamentarizma u Srbiji, možda su ovo najgori dani. Nikada nije bilo ovako, da se poslanici dovode u ovakav položaj, da imaju, u odnosu na poslanike vladajuće koalicije, zaista odnos poslanika drugog reda. Znate, ako je gospodin Konstantinović, koji je došao iz Otpora, iz te organizacije koju je CIA formirala da ruši ondašnji režim, pa posle organizacije koja je kao takva pokušala da izlazi na izbore, pa prihvaćen od strane DS-a, sada glavni i ako je on čak iznad gospodina Odalovića, uređuje sve kompletno ovde u Skupštini, šta smo mi onda ovde? Evo prošle nedelje je bila sednica Administrativnog odbora, uvedeni su neki novi pravilnici kojima se krše čak i uredbe Vlade Republike Srbije. Vi sad, ako treba negde da krenete, bilo gde na službeni put, morate Konstantinoviću da napišete i gde ste krenuli i šta ste tog dana obukli, šta ste doručkovali, s kim idete, s kim ćete da se sretnete, i da napišete čitko, štampanim slovima, i da se potpišete. Ko je on da to radi i da na takav način ponižava Narodnu skupštinu? Da mi moramo šest meseci ovde da podnosimo zahteve da se poslanici SRS zamene, na šta imamo pravo, a da ne govorim o činjenici da smo vam doneli i podneli i one ostavke, koje ovaj nije ukrao, već one koje smo imali u posedu (ovo je druga priča, koja će epilog imati i na sudu i pred biračima) i da se Administrativni odbor tako odnosio prema nama i nismo bili u mogućnosti da zaštitimo volju birača. Drugo, gospodine Odaloviću, govorim vam najdobronamernije, s obzirom da sam jedan od potpredsednika, to su od mene tražili zaposleni, mi moramo u najskorije vreme da rešimo, prvo status ovih ljudi koji rade ovoliko godina na određeno vreme, a drugo da se ubrza ta sistematizacija kako bi se olakšao rad tim ljudima, službenicima i stručnim saradnicima, u okviru veoma važnih poslova koji njih očekuju. Dakle, s obzirom na to da sada imamo Skupštinu Srbije, da smo preuzeli sve nadležnosti i obaveze i pred međunarodnim organima i da imamo stalne delegacije u okviru Skupštine, mislim deset stalnih delegacija, mi, kao prvo, nemamo prevodilačku službu u Skupštini Srbije. Mlade dame koje su prevodioci i koje prate i predsednicu i sve nas kada putujemo, naravno svako od nas mora da ima više ili manje osnovno znanje nekog od tih jezika koji se tamo govore, ali te dve ili tri osobe, koliko ih ima, rade kao službenici Protokola Skupštine. Da li je to normalno? Nije, naravno da nije. Nekada je Skupština, i u vreme komunista, u vreme SFRJ, kada se ovde glumio parlamentarizam i kada su bili delegatskim sistemom birani neki predstavnici iz šest republika i autonomnih pokrajina, imala prevodilačku službu, a mi to nemamo. Što se ne ugledate malo na Rusku državnu dumu, što ne pogledate i ne organizujete…? Mi imamo Grupu prijateljstva sa Ruskom Federacijom, gospođa Đukić Dejanović je njen predsednik. Gospodin Konuzin, ambasador Ruske Federacije u Srbiji, vrlo je rad da mi razvijamo tu parlamentarnu saradnju. Mi to činimo i van ove institucije. I gospodin Mirović, i gospodin Todorović, i gospodin Vuković, ranije i gospođa Pop Lazić, i moja malenkost, više puta smo posećivali Rusku državnu dumu, da vidimo kakva su njihova iskustva. Prošli smo više zemalja i parlamenata i, verujte mi, uređenijeg mesta za rad poslanika i za efektivniji nastup pred biračima nema od Ruske državne dume. Tamo su narodni poslanici i svi zaposleni u obavezi da u svakom trenutku, i kada je redovno zasedanje i kada nije, kada je neka važna tema na dnevnom redu, odnosno kada je neki problem u državi ili kada se pokreće inicijativa neke frakcije, kako oni to nazivaju u okviru Dume, odmah se da na zasedanje i razmatra se to pitanje. Poslednji slučaj, kada je u bila u pitanju inicijativa gospode Zjuganova i Mironova u okviru Ruske državne dume da se zahteva odmah puštanje na slobodu našeg predsednika dr Vojislava Šešelja i ukidanje haškog kazamata. Istog trenutka su se sastali, doneli odluku, uputili je Ministarstvu inostranih poslova, gospodin Lavrov je naravno reagovao. Reagovao je i Vitalij Čurkin, posle nekoliko dana u Savetu bezbednosti UN, to je bilo 18. juna, i rekao da je to zaista strašno kršenje ljudskih prava, osnovnih prava jednog čoveka koji nevin tamo sedi već osam godina. Da li je vama palo na pamet da to uradite, bez obzira na to što je on predsednik naše političke stranke? Pa, on tamo brani interese čitave države i naroda i budućih generacija. Skida sa nas anatemu da smo mi neki genocidni narod, da su Srbi ovakvi ili onakvi. Videli ste da je Hag razbio u paramparčad i 80 svedoka su, u stvari, postali svedoci njegove odbrane. A to je vaš kolega, mnogih od vas, koji je iz skupštinskih klupa otišao. Ne mogu da gledam u ovu desnu stranu, da ne gledam u lice ovih izdajnika koji su zaboravili na kojoj listi i na koji način su došli da sede u ovim skupštinskim klupama. Ali, vratiće se dr Vojislav Šešelj. Gospođo Đukić Dejanović, gospodine Odaloviću, znate, uz zaista izuzetno korektnu saradnju koju lično imam sa vama, pre svega sa predsednicom gospođom Đukić Dejanović, želim najdobronamernije da vam kažem da morate više da slušate i glas nas iz opozicije, a pre svega nas koji imamo dugogodišnje parlamentarno iskustvo i koji imamo najbolje namere. Znate, nama će ljudi najpre da kažu, zaposleni u Skupštini, oni koji imaju problema i sa upisivanjem prekovremenog rada, kojima se to tretira na kraju meseca u nekom tamo fondu slobodnih dana koji oni ne mogu da iskoriste. Morate da obratite pažnju da među zaposlenima ima i samohranih majki. Morate da obratite pažnju na to da nisu vozači, koji su vozači Uprave, dužni da nas u Skupštini titraju i da nam budu na raspolaganju ovde 24 sata. Da oni to moraju da budu, a da im je plata 18.000 ili 20.000 dinara, to nema smisla. Morate da znate, kolege narodni poslanici, da sve ono što doručkujete, ručate, pa nekad i večerate, kada Skupština radi do kasnih noćnih sati, takođe spremaju ljudi i služe vas oni koji imaju 15.000 ili 20.000 dinara platu, je li tako, koji ovde rade i služe interesima države na kraju krajeva, jer mi smo valjda predstavnici države i predstavnici naroda. Prema tome, ako mi sami nemamo odnos prema ovome što je naša kuća ovde, jer mi mnogo više vremena provedemo ovde, bez obzira na naša politička neslaganja, nego sa članovima svojih porodica, iz kojih god krajeva da dođemo, ili su to ljudi iz Beograda, nema od tog posla ništa. S obzirom na to, mogu samo da pozdravim i poštujem jedan takav odnos. Na kraju krajeva, sekretar je politička funkcija. Ako taj kontinuitet sledite i ako je u pitanju neko ko je i iz porodice nekada nekog službenika koji je dobro radio svoj posao ovde, zaista to mogu samo da pozdravim i da mu poželim uspeh u radu, ali na izboru zamenika generalnog sekretara ne možemo da uredimo potpuno naš rad. Moramo mnogo više da se borimo i da stavimo do znanja, pre svega vi, govorim i vama, predsedniče, i vama, gospodine Odaloviću, na kraju i gospođi Čomić, vi ste deo vlasti, i svima vama koji vršite određene funkcije u ovoj državi, da stavite do znanja Vladi Republike Srbije da ne može da ima takav odnos prema Narodnoj skupštini. Mi smo ovde najviše zakonodavno telo, moramo da štitimo Narodnu skupštinu Republike Srbije i da se kroz nju predstavimo na najbolji mogući način svim građanima, bez obzira na to ko je za koga glasao. Što se nas srpskih radikala tiče, od prvog dana kada je prvi radikal ušao 1991. godine u Skupštinu posle 50 godina komunizma, to je naš predsednik dr Vojislav Šešelj, naučeni smo šta je parlamentarna demokratija, kako da branimo interese naroda, kako da štitimo parlamentarizam i mi ćemo u tom duhu da nastupamo i tako da radimo. Naravno, do skorijeg povratka, i u ovo skupštinsko zdanje i u Srbiju, onoga ko je ipak doajen ovog doma i koji će kao takav i da vrati dodatnu energiju koja je potrebna narodu. Hvala vam.
Dame i gospodo narodni poslanici, glasanje ćemo obaviti odmah po završetku rasprave o ovoj tački dnevnog reda. Po mojoj oceni, to će biti nešto posle 13.00 časova. Reč ima narodni poslanik Dragan Stevanović.
Dame i gospodo narodni poslanici, od nas je ovde malopre traženo, od strane predstavnika skupštinske većine, da vodimo smislenu raspravu. Evo ja ću se rukovoditi onim što ste vi kao skupštinska služba, predstavnici većine, poslali nama poslanicima, na osnovu čega bismo mogli da vodimo smislenu raspravu. Najpre ste ovo ubacili, što na neki način govori o tome koliko vam je sve ovo u stvari bilo značajno, kao poslednju tačku dnevnog reda u vanredno zasedanje, ali ste istovremeno čekali od 26. marta, kada je gospodin Pudar podneo svoju ostavku, da sprovedete proceduru na koju vas obavezuje Poslovnik koji ste vi doneli. Koliko vam je značajno bilo da imate zamenike sekretara, govori vremenski period na koji smo čekali da u skupštinsku proceduru pošaljete sve ovo. Ali, kada tražite smisao, evo, mi tražimo od vas jedan smislen odgovor. Zbog čega, kada se stave na tas i uporede ove dve biografije, ili si-vija, kako vi to volite da kažete, gospođa Vanka nije više kandidat, a gospodin Mladen Mladenović jeste? Uporedite ove dve biografije. Ovde se pozivate na potrebu ogranizovanja rada Skupštine, i kada pogledate ove dve biografije, one su objektivno neuporedive. Ne dovodeći uopšte u pitanje ovog gospodina Mladenovića, njegove kvalitete ili eventualno reference da obavlja taj posao, ali na osnovu onoga što ste vi iz vlasti poslali nama, mi tražimo smislen odgovor – zašto gospođa više nije kandidat, a gospodin ostaje kandidat? Mi verujemo da bi sekretar u organizovanju rada Skupštine mnogo više koristi imao od ove gospođe. Njena impozantna biografija, njene godine i radno iskustvo nam daju to pravo, a sad nam vi dajte jedan smislen odgovor za tako nešto. To, u stvari, govori o tome koliko je vama sve ovo bitno i značajno i koliko rad ovog parlamenta suštinski zavisi od ljudi koji će pomagati gospodinu Odaloviću. Jer, sve ono što se dešava u ovom parlamentu, sve ono što kvalifikuje i karakteriše rad ovog doma, zavisi isključivo od političke volje vas koji činite skupštinsku većinu, vaše unutarkoalicione trgovine, dogovora, pregovora, nagodbi i trgovine. Kad smo već optuženi da vodimo danas besmislenu raspravu, moram da kažem – znate li šta je besmislena rasprava za Srpsku radikalnu stranku? Kada u skupštinsku proceduru pošaljete zakon sa ili bez zamenika generalnog sekretara, pa raspravljate deset dana što u pojedinostima, što u načelu o tom zakonu, pa otvorite rat unutar same vladajuće većine, svi se oko tog zakona isposvađate, pa otvorite rat u javnosti, pa otvorite rat u parlamentu oko tog zakona, a u zadnjem članu zakona napišete – primenjivaće se 2013. godine. E, to je besmislena rasprava. Besmislena rasprava je kada u skupštinsku proceduru pošaljete zakon, pa ga sa manje ili više problema usvojite, pa šest meseci ne primenite ni jednu jedinu reč tog zakona, a onda ga, zbog političkih svađa, menjate i otvarate i nacionalnu i političku i svaku drugu mržnju, rat i nerazumevanja po Srbiji. Vi nas sada optužujete za besmislenu raspravu, a kakve su posledice i konsekvence besmislenih političkih i prljavih beskompromisnih rasprava u Skupštini po sve nas koji živimo u Srbiji, to nije bitno, to nikoga ne interesuje. Besmislena je rasprava o Zakonu i planiranju i izgradnji, koji je u startu bio osuđen na propast. Ali to nije zavisilo od toga da li imamo ili nemamo zamenika generalnog sekretara, nego od kapaciteta da li ćete ga sprovoditi, ili koncepta tog zakona, šta on po svojoj suštini predstavlja, ili procene da li će sva ona birokratija u Srbiji biti spremna da ga primenjuje. To je smislena ili besmislena rasprava, a sve ovo ostalo možete samo da pričate radi javnosti. Ili, da lažemo sami sebe. Evo, čak neću reći da vi lažete sami sebe, svi ovde zajedno sebe da lažemo. To su besmislene i jalove rasprave, kada zakon ne nađe primenu u praksi i država ne oseti ni jedan jedini efekat nekog zakona o kom se ne znam ni ja koliko raspravljalo. Ali, ponavljam po treći put, to apsolutno ne zavisi od njih koji sede tu, ili koji će eventualno sedeti, niti od ove dve impozantne ili manje impozantne biografije, ili si-vija, to isključivo zavisi od vaše političke volje. I, ako postoji besmisao i ako se promoviše, promovišete ga vi koji predstavljate vlast. Ne možete opoziciju optužiti da hoće ovu državu da predstavi najgorom državom u svetu. Nažalost, mi nemamo priliku da je u svetu predstavljamo. Predstavljate je vi. A predstavljate je tako što u jednu ozbiljnu državu u Evropi pošaljete pijanicu za ambasadora, ili tako što po jednoj ozbiljnoj temi ministar spoljnih poslova pozove nekog kvazilidera – idite vi u ime države, pomozite državi. To je izrugivanje države, to je podsmevanje sopstvenoj državi, to je manifestovanje sopstvenih slabosti, a ne činjenica da li imamo ili nemamo zamenika generalnog sekretara, jednog ili dvojicu, i kako ćemo, u kakvoj formi, voditi raspravu izboru zamenika generalnogsekretara. Prvo nas zaklinjete na Poslovnik. U Poslovniku piše da dajete dva zamenika generalnog sekretara, vi ih predložite, a na dan kada treba o tome da raspravljamo, povučete jednog. A imate poslovničku obavezu da imate dva zamenika generalnog sekretara. I onda mi vodimo besmislenu raspravu, a vi ste savršeni, smisleni, pozitivni i vrlo konstruktivni u odnosu na državu. Šta ste još rekli, konstruktivna opozicija? Vi ste konstruktivni zato što usvajate amandmane. Ali ćete zato u nedelju po podne da nas obavestite da u ponedeljak, pozivajući nas na jedinstvo, raspravljamo o stvari koja je od suštinskog značaja za državu, pa onda u toj raspravi promenite i suštinu i formu svega toga. Pozivate nas, to sam juče govorio, na jedinstvo i očekujete da mi budemo konstruktivna opozicija jer nam usvajate amandmane. Ne morate nijedan da usvojite, ali to ne znači da nismo spremni da budemo konstruktivni. Ali odnos i relacije, i tu kategoriju konstruktivnosti, morate da inicirate i pokažete vi koji činite vlast. Nije konstruktivnost da popustimo na sve što tražite i da budemo ono što vi hoćete. To je jednoumlje. Ali se bojim da ne postoji mogućnost da to prepoznate. I zato idemo kako idemo, zato nam se dešava šta se dešava i zato dođemo u Skupštinu pa očekujemo da opozicija bude konstruktivna, a vlast se pred opozicijom između sebe svađa, a to svi u državi osećaju na svojoj koži. Dalje ste pričali ovde o telefonskim računima od deset hiljada evra. Gospođo Kolundžija, iz svih vaših diskusija, postavljam jedno pitanje – da li je DS za nešto u ovoj državi kriv? Za ovo su krivi socijalisti, ali vam u Vladi ne smetaju. Oni se hvale da bez njih dve trećine zakona ne biste usvojili. Sad pokušavate da teret i svu nesreću devedesetih srušite na SRS. Tako vam je, verovatno zbog koalicionih odnosa, lakše. A za period od 2000. godine do danas vam je za sve kriv Koštunica. Neka je kriv i Koštunica, slažem se, ali pravili ste mu društvo. I 2007, juče ste to prenebregli, niste vi u vlasti od 2008, zajedno ste pravili te telefonske račune. Ali u tom trenutku ste bili prinuđeni, zbog kompromisa, da ćutite. Kada više niste mogli, onda ste rasturili Vladu. Nije bitno ko ju je rasturio, ali Vlada je pukla. Recite da ste i vi za nešto krivi, da ste i vi neki problem u ovoj državi napravili. Da li je moguće da zbog nas opozicije ili SRS-a javnost doživljava Parlament kako ga doživljava? Pa, ne možete kod doktora da odete. Kolega je otišao kod lekara (da ga sad ne imenujem) i požalio se na visok pritisak. Znate li šta mu je lekar rekao? Manje da jedete u skupštinskom restoranu. Po tome nas prepoznaju, gospođo Kolundžija, a to ne piše ko je koji poslanik – lako je vama, 200.000 ili 300.000 plata. Niste imali hrabrosti da kažete javnosti. Nama su zakon, plate i sve u vezi sa Skupštinom pisali mediji, a vi ćutite, nećete da kažete. Juče sam vas pitao kolike su plate u Agenciji za osiguranje depozita. Preko 200.000 i dan-danas. U Direkciji za kontrolu civilnog vazduhoplovstva, da ne pričamo o direktorima, govorimo o radnicima... Ali sva satanizacija je na temu Narodne skupštine, a vlast će da opere sebe zbog svoje nesposobnosti i nemogućnosti da se odupre pritiscima iz ne znam ni ja kojih centara i da optuži opoziciju. Evo kakvu vi Skupštinu pravite. Obesmišljavate raspravu, želite državu da predstavite najgorom na svetu itd. To nas nikud neće odvesti. Jednu banalnu raspravu niste spremni da upodobite onako kako vas Poslovnik obavezuje, da protekne u proceduri u kakvoj treba. Dan pred odmore mi pričamo o zameniku generalnog sekretara. Obavezujete se za nešto pred MMF-om, ne poštujete te zakone ili čekate septembar i jesen da o njima raspravljamo. Konkretno, zakon o fiskalnoj odgovornosti, kojim bi se regulisalo i to trošenje telefonskih računa i potrošnja, između ostalog. Biću slobodan, iako pripadam opoziciji, da kažem da je opet Skupština, kako-tako, kad je racionalizacija i smanjenje potrošnje u pitanju, u odnosu na sve institucije sigurno otišla dalje. Ali vi kapacitet kontrole, koji ste sebi dali Zakonom o Skupštini, Poslovnikom i svim ostalim dokumentima, niste u stanju da poštujete. Nemate političku moć, nemate političku volju i svi smo žrtve političkih kompromisa na koje ste vi, radi opstanka Vlade, prinuđeni. Pet puta sam to do sada govorio i pominjaću uvek. Nađite meru kad optužujete i pokažite jednom spremnost da za nešto vi prihvatite suštinski odgovornost. Ne protokolarno – ja sam kriv za to. Podnesi ostavku. Ne pada mu na pamet. Prihvatite jednom odgovornost, bar kroz meru kojom ćete se obrušiti na opoziciju, kad ovakve, i formalne, i suštinske, i proceduralne i kakve god hoćete greške i besmislice iznosite pred nas poslanike. Hvala.
Iskorišćeno je 12 minuta i 12 sekundi vremena poslaničke grupe. Reč ima narodni poslanik Dobrislav Prelić, a posle njega narodni poslanik Milan Avramović.
Dame i gospodo narodni poslanici, u principu se ispostavilo da je za sve što je SRS govorio, kada je donošenje bilo kog zakona u pitanju, bio u pravu, pa tako i danas. Naime, prvo smo dobili jedan predlog odluke o imenovanju zamenika generalnog sekretara Narodne skupštine, pa povlačenje odluke, pa ćete sada verovatno usvojiti zamenika generalnog sekretara, jer i treba. Gospođa Nada Kolundžija je rekla da je gospodin Todorović najgrublje prekršio Poslovnik, čak je insistirala i pomalo nervozno tražila od predsednice Skupštine da ga kazni, da primenjuje Poslovnik itd. Mi smatramo da je tu drugi problem. Ja sam i na prošloj sednici, kada je bio Zakon o trgovini ovde, kada sam pokušao na svoj način, na način kako to rade srpski radikali, na način kako to traže ljudi iz sredine iz koje dolazim, i ne samo iz te opštine, nego iz celog Zapadnobačkog okruga, pa i generalno, da iznesem probleme koji su vezani za Zakon o trgovini, a koji su usko vezani sa poljoprivrednom proizvodnjom, sa trgovinom poljoprivrednim proizvodima, bio od gospođe Čomić onemogućen da govorim. Stvarno ne znam iz kojih razloga, ali smatram da je osnovni razlog da bismo bili sprečeni da iznesemo istinu i prave probleme naših građana, svega onoga što se dešava na terenu i kako žive građani Srbije danas. Šta ste uradili sa racionalizacijom radnih mesta, gde ste imali nalog od Komisije EU da to sprovedete u delo, pre svega kada je državna uprava u pitanju, pa onda i lokalne samouprave? Jedino ste ispoštovali da smanjite transferna sredstva lokalnim samoupravama i, normalno, da im okrenete leđa. Ne znamo da ste bilo koga otpustili iz državne uprave. Danas smo dobili informacije da svako ministarstvo prima još po dva, tri, pet novih radnika, znači otvaraju se nova radna mesta. Konkretno, u Opštinu Odžaci je stiglo iz Ministarstva za lokalnu samoupravu da ima viška 46 radnika. Nijedan nije otpušten. Štaviše, posle ovih izbora 24. januara, nemam pouzdan podatak, ali mislim da je primljeno oko 20 ljudi, što u lokalnoj samoupravi, što u javnim preduzećima. A transferna sredstva su smanjena. Verujte da se ljudi već polako, da budem blag, šale i kažu da sede jedni drugima na glavi. A zašto je to tako? Zato što ste u predizbornoj kampanji obećali sve i svašta. Samo DS je potpisao protokole za preko dve milijarde. SPS i gospodin Bajatović, mislim da je…
Narodni poslaniče, podsećam vas na obavezu iz člana 103, da govorite o temi dnevnog reda, a tema dnevnog reda je izbor zamenika generalnog sekretara Narodne skupštine Republike Srbije.
Iskreno, gospođo Čomić, očekivao sam ovo i namerno sam rekao da sam prošli put, kada je bio Zakon o trgovini, sećate se da ste me prekinuli…
Narodni poslaniče, sada vas upozoravam da kršenje člana 103. povlači za predsedavajućeg obavezu da vam izriče mere iz člana koji podrazumeva poštovanje Poslovnika i kad je u pitanju samodisciplina i kad je u pitanju predsedavajući, kojeg obavezuju članovi Poslovnika sve do 107, pa vas molim – član 103. i izbor zamenika generalnog sekretara Narodne skupštine Republike Srbije.
I danas se, u ovoj raspravi, vidi da je, kad vas mi upozorimo da ovakvi predlozi kao što je ovaj za zamenika generalnog sekretara Narodne skupštine i bilo koji zakon koji dođe kod nas narodnih poslanika nisu dobri, da će za šest ili devet meseci ponovo doći u skupštinsku proceduru da se traže izmene ili dopune, a vi nam niste verovali, u praksi to stvarno tako. Navešću vam i primer. To se desilo i sa DRI i sa Agencijom za borbu protiv korupcije, gde smo imali izmene i dopune…
Narodni poslaniče, izričem vam drugo upozorenje, najozbiljnije. Ukoliko insistirate da ispunim svoje obaveze, ja sam vam na raspolaganju. Ili ćete poštovati član 103. i govoriti o dnevnom redu ili, nažalost, nemam drugog načina, osim da kršim Poslovnik, nego da vam izričem kaznene mere. Dakle, član 103. i izbor zamenika generalnog sekretara Narodne skupštine Republike Srbije.
Upravo o tome i pričam, o načinu na koji danas biramo zamenika sekretara, da je predlog došao na način gde nismo ni mogli da se pripremimo, imali smo i povlačenje sada... Vi pričate o teoriji i nalazite opravdanja u Poslovniku, a stvarnost je sasvim drugačija. Apsolutno razumem da ne date da iznesemo i svoj stav i stav stranke u okviru vremena poslaničke grupe, da iznesemo probleme svih građana. Evo, samo da kažem jednu stvar. Recimo, skupštinski Odbor za predstavke i predloge konstituisan je pre dva meseca, dve godine posle konstituisanja ovog saziva Narodne skupštine. To dovoljno govori i o ozbiljnosti i o tome koliko vladajuća većina misli o problemima naših građana. Dobili smo uveravanja da će sva ta silna pisma i zahtevi svih građana biti razmatrani. Međutim, treća sednica nije zakazana, dve su bile. Čak je u novom poslovniku, čini mi se, taj odbor i ukinut, ako se ne varam. I to dovoljno govori o vašim dobrim namerama. A to da se zakoni ne poštuju, pre svega da ih ne poštuje vladajuća većina, imali smo prilike da vidimo i kada je u pitanju Agencija za borbu protiv korupcije. SRS smatra da jednostavno oni ne mogu da donesu rešenje i da ispoštuju zakon. Naime, mi smo u Odžacima uputili zahtev Agenciji za borbu protiv korupcije…
Narodni poslaniče, izričem vam prvu opomenu i molim vas da se vratite na temu dnevnog reda i da poštujete član 103. Poslovnika Narodne skupštine ako ne želite da insistirate na tome da smatrate da imate pravo da kršite član 103. i član 104, da ugrožavate dostojanstvo Narodne skupštine iznoseći neistine i smatrajući da možete da kršite odredbe Poslovnika Narodne skupštine bez kazne. Dakle, molim vas da nastavite u skladu sa članom 103.
Izvinjavam se, gospođo Čomić, nisam vas razumeo. Da li ste rekli da iznosim neistine?
Molim vas da nastavite u skladu sa članom 103 – tema dnevnog reda.
U redu, gospođo Čomić, završiću u jednoj rečenici. Verujte da ovo nije ni "d" od demokratije, fali vam samo još Goli otok.
Izričem vam drugu opomenu zbog uvrede institucije Narodne skupštine i opominjem vas na obavezu uljudnog ophođenja sa drugim narodnim poslanicima i sa predsedavajućim, u obavezi da šta god govorimo ovde, noseći odgovornost za javnu reč, čuvamo dostojanstvo Narodne skupštine. Reč ima narodni poslanik Milan Avramović, a posle njega narodni poslanik Zoran Krasić. Vreme koje je narodni poslanik Dobrislav Prelić iskoristio je osam minuta, s obzirom da je minut i 30 sekundi iskorišćeno na upozorenja. Izvolite.
Dame i gospodo narodni poslanici, danas nisam te sreće da govorim kad predsedava gospođa Đukić Dejanović, pa ću pokušati da kanališem svoj govor na najbolji mogući način, kako ne bih zaradio opomenu bez ikakvog razloga. Ono što je suština i tema današnjeg dnevnog reda jeste…
Molim vas da ne omalovažavate Poslovnik Narodne skupštine, odluke predsedavajućeg i da se ne igrate odgovornošću za javnu reč. Opomena koja je izrečena vašem prethodniku i članu poslaničke grupe Dobrislavu Preliću izrečena je sa obrazloženjem, što možete videti uvidom u stenogram ako niste pažljivo slušali, kolika je volja narodnog poslanika Dobrislava Prelića da smatra da može da ne poštuje Poslovnik Narodne skupštine. Sada vas upozoravam da svoj javni nastup i svoju javnu reč samerite sa odredbama Poslovnika Narodne skupštine.
Da li mogu da nastavim? Hvala. Dakle, u obrazloženju ovog predloga stoji: ''Članom 34. Zakona o Narodnoj skupštini predviđeno je da generalni sekretar Narodne skupštine ima zamenika koji mu pomaže u radu i zamenjuje ga u slučaju odsustva ili sprečenosti. Zamenika imenuje Narodna skupština na predlog generalnog sekretara, uz saglasnost predsednika Skupštine. Broj zamenika generalnog sekretara utvrđuje se Poslovnikom Narodne skupštine''. Poslovnik Narodne skupštine kaže ovako: ''Sekretar Narodne skupštine ima dva zamenika koji mu pomažu u radu. Sekretar Narodne skupštine određuje koji od zamenika sekretara ga zamenjuje u slučaju odsutnosti. Zamenika sekretara imenuje Narodna skupština na predlog Administrativnog odbora''. Dakle, ovo smo mi govorili kada ste donosili Poslovnik i Zakon o Narodnoj skupštini, da ste doneli jedan akt koji se kosi sa drugim. U Poslovniku kaže da ide na predlog Administrativnog odbora, a u Predlogu odluke i zakonu se kaže – uz saglasnost predsednika Narodne skupštine. Pošto predsednik Narodne skupštine nije Administrativni odbor, postavlja se logično pitanje – ako generalni sekretar može da izabere dva kandidata u skladu sa Zakonom o Narodnoj skupštini, a Administrativni odbor daje predlog, šta ćemo da uradimo u slučaju da Administrativni odbor ne da Narodnoj skupštini predlog ta dva kandidata koje je hteo generalni sekretar ili Administrativni odbor da kao predlog Skupštini nešto sa čime se slaže ili ne slaže predsednik Skupštine? Šta ćemo da uradimo u toj situaciji ako, recimo, gospodin Veljko Odalović ne može da ima saradnju sa kandidatom Mladenom Mladenovićem? Ne može, jednostavno, nisu iz iste političke stranke, nemaju koordinaciju, čak nisu u istoj praksi. Kakav problem rešavate time što ste Administrativni odbor ovlastili da donosi odluke koje su već rešene zakonom? Pošto je ovde Administrativni odbor bog i batina, pošto Administrativni odbor ima zadatak da kontroliše, upravlja i da kažnjava narodne poslanike i kontroliše rad i tok sednice, onda moramo da donesemo zaključak da od Administrativnog odbora zavisi i ko će biti zamenik generalnog sekretara. E sad, pošto Administrativni odbor ovde drži DS, konkretno je onda da DS želi da ima kompletnu kontrolu, jer je generalni sekretar iz druge političke partije, iz SPS. Pošto generalni sekretar ne može da bira svoje saradnike sa kojima će da radi, onda će mu to nametnuti Demokratska stranka onako kako misli da je to njoj najbolje i dati nekog od svojih kadrova koji se školuju na budžetu države Srbije i koji su u Skupštini Srbije. Nemam apsolutno ništa lično protiv kandidata Mladena Mladenovića. Drago mi je da mlađi ljudi imaju priliku da se pokažu i dokažu. Ono što avanzuje ovog kandidata jeste to što poznaje Excel, Word, Power Point i Internet. Mogli ste da nabrojite i Facebook, My Space, horoskop, da li govori engleski, da li je oženjen, da li će biti i koliko planira da ima dece. Ova biografija koju ste naveli za ovog kandidata nipodaštava samog kandidata. Ako ste naveli da je on u oblasti zakonodavnog procesa u Republici Srbiji neko ko učestvuje u izradi predloga zakona, okruglih stolova, posebno što je vezano za evropske integracije i prava i procedure EU, to je najbolji dokaz da je on kadar vaše stranke. Ovde je onda trebalo da napišete – kadar je naše stranke; ako nije, biće; planiramo u stranci da bude na funkciji toj i toj i tako. Nemojte čak ni generalnog sekretara Skupštine omalovažavati da mu ne date mogućnost da sam bira kandidata. Znate, četiri meseca je prošao rok otkako generalni sekretar nema nijednog zamenika, sa obrazloženjem doskorašnjeg zamenika generalnog sekretara da je iz privatnih razloga podneo ostavku jer mu je lakše da bude savetnik generalnog sekretara nego njegov zamenik. Onda, sada imamo dva zamenika koje je izabrao Poslovnik, a Poslovnik ste izglasali vi. Gospođo Kolundžija, ako vi kažete da je nerealno napasti vezanog čoveka ili čoveka koji ne može da govori jer mu to onemogućava Poslovnik, zašto niste stavili tu odredbu u Poslovnik? Jeste li vi birali kako će da izgleda Poslovnik? Zašto niste napravili poslaničku mogućnost da se obrati generalni sekretar ili bilo ko…? Znate, mi biramo sudije, pa sudija ne može da se obrati. Biramo i neke članove radiodifuznih agencija, pa oni ne mogu da se obrate. Nemojte zaboraviti i to da ste se na dnevnom redu koji imamo ispred sebe potpisali vi i da ste na dnevni red ovo stavili vi. Potpisi su poslaničke grupe ZES, G17 plus i SPS-PUPS-JS. Dakle, vi branite onda ako ste vi to stavili na dnevni red. Nemojte napadati nas da je nerealno, da ne možemo da dobijemo odgovor zato što vi nećete da branite nešto što ste vi stavili na dnevni red. Tu nema nikakve logike. To je jedna stvar. Druga stvar, pošto Administrativni odbor donosi odluku o vlažnosti vazduha u ovoj sali i pošto pričate da je stezanje kaiša nešto čime se vodi DS i rad Skupštine, i onda imamo prepune medije informacija koliko je posto ušteđeno u toku 2009. godine, koliko će biti ušteđeno u toku 2010. godine, zašto niste onda predvideli jednog sekretara, ako već imamo savetnika Pudara? Zašto niste tu napravili uštedu? Lako je napasti opoziciju da je trošadžija budžetskih sredstava Skupštine, a ne razmišljate šta radi vaša stranka. Vi ste ovde pomenuli par primera. Evo ja ću vama da pomenem par primera. Jedan narodni poslanik iz Skupštine, kad ide u delegaciju negde po Evropi, uzme službeno vozilo nekog ministarstva gde je DS na vlasti, a onda dođe na blagajnu Skupštine da naplati putne troškove, kilometražu i dnevnice, jer nema dokaza u Ministarstvu gde je bilo službeno vozilo zato što je ministar iz iste stranke. Kako mi da uđemo u trag koliko je novca izvučeno na takav način? I, s kojim pravom onda vi nama spočitavate da smo mi trošadžije (ne mi kao poslanička grupa, nego generalno opozicija)? Dakle, ima niz mahinacija kojima se koristite. Napravili ste medijsku hajku oko toga što ste ukinuli reprezentaciju od osam dinara za čašu koka-kole. I to je najveća ušteda. Ušteda je i na ovima što imaju 15.000 dinara platu, a rade u kuhinji po ceo dan. Ušteda je na konobarima i vozačima, koji rade nenormalno radno vreme. A gde je ušteda na vama, koji putujete i obilazite svet na račun države, na račun Skupštine? Tu uštede nema, tu računa nema. Ne može da se desi predizborna kampanja da ne vidite jednog ministra sa pet vozila. Ne zna se u kojem je od tih pet vozila i ko ga vozi. U svih pet vozila jedan ministar. U svakoj predizbornoj kampanji u svakoj lokalnoj samoupravi imamo po jednog ministra svaki dan. Gde je tu štednja? Gde je tu racionalna potrošnja i zatezanje kaiša? Dakle, ako ćete vi birati ko će biti saradnik generalnog sekretara, a ne on, to znači da ne verujete generalnom sekretaru. Gospodine Odaloviću, uz puno poštovanje prema vama, ali ja, kao neko ko vodi neku instituciju, tražim da sam biram savetnike, a ne da mi odlučuje Administrativni odbor. Vi ovde kažete da u zakonu stoji da ga bira Narodna skupština uz saglasnost predsednika Skupštine na predlog generalnog sekretara, a Poslovnik Narodne skupštine kaže da može na predlog Administrativnog odbora. Pa, ko sad daje saglasnost – Administrativni odbor ili Narodna skupština ili predsednik Narodne Skupštine? To je jedna stvar. Druga stvar, obrazloženje da je gospodin Pudar podneo ostavku iz privatnih razloga, da mu je lakše da bude savetnik nego zamenik, jeste taj vremenski period od četiri meseca da ovo ne bude na skupštinskom dnevnom redu. Podsetiću vas da ste napisali u obrazloženju – predlaže se da se ovaj predlog odluke donese po hitnom postupku kako bi se što pre obezbedili uslovi za nesmetan rad Narodne skupštine. Vama je potrebno četiri meseca da shvatite da treba da imate nesmetan rad Skupštine. I to sad pred odmor. Kaže se – generalni sekretar bira koji će ga zamenik zamenjivati u odsustvu. Sad smo, za vreme odmora, svi u odsustvu. Koja je onda uloga ovog zakona? I koliko je vama ovo važno, koliko vas ima u sali? I onda ćete reći da je ovo nerealna rasprava i da mi govorimo bez argumenata i činjenica Gospođo Kolundžija, nerealna rasprava jeste kad vi usvojite amandmane koji su stigli na predlog rezolucije tri dana pre nego što je stigla rezolucija. To se zove nerealna rasprava, zato što se znali unapred šta će da se desi i šta će da se usvoji. To se zove nerealna i besmislena rasprava, kad imate koncept dešavanja unapred. Taj isti koncept rešava niko drugi nego Administrativni odbor. Posetiću vas da je u Administrativnom odboru predsednik Nenad Konstantinović, iz redova Demokratske stranke, tako da tu nema dileme ko kreira klimu i stanje u Skupštini i ko kadrira Skupštinu na najbolji mogući način. Napravili smo ovde rešenje problema parking-prostora, rešenje problema reprezentacije, koliko ćemo čaša vode popiti dnevno, koliko ćemo popiti koka-kole koja košta osam dinara po čaši, i time smo napravili uštedu od 15% za 2009. godinu. A šta ćemo sa putnim troškovima, šta ćemo sa vama koji ne znate da uđete u gradski saobraćajni prevoz, šta ćemo sa ovima koji imaju vozače za druge namene? Šta ćemo sa sekretaricom predsednika Skupštine, šta ćemo sa odgovornošću što je zgazila čoveka? Tu ne postoji odgovornost, ne postoji racionalizacija, ne postoji ušteda. Postoji ušteda samo kad je u pitanju opozicija, i to ušteda na vremenu, ušteda na krađi vremena, ušteda na ometanju govornika, ušteda na najgoroj dekoncentraciji onoga ko je hteo nešto da kaže. Kad se pomene reč "demokratija", dobijate opomenu. Gospođo Čomić, zašto se vi stidite reči "demokratija"? Vaša stranka je Demokratska stranka. Gospodin Prelić je pomenuo demokratiju, a vi ste mu izrekli opomenu. Po osnovu čega? Hoćete i meni da izreknete opomenu zato što sam rekao ono što mislim? Ili je to zabranjeno u ovoj skupštini? (Predsedavajuća: Podsećam vas na član 103. i vašu obavezu da govorite o dnevnom redu.) E, ovo je najbolji dokaz da sam ja u pravu. Dakle, dame i gospodo narodni poslanici, to što nema nijednog zamenika sekretara četiri meseca, a pričate da je ovo hitno, znači da četiri meseca nije ni bilo važno da postoji taj zamenik. Tak sad je važno, kada idemo na odmor. Sad vas pitam – hoćete li ovog drugog kandidata, što ste ga povukli, posle odmora da predložite ili ćemo da čekamo još četiri meseca da se ovaj prvi uigra? Ili će gospodin Odalović da izabere koji će zamenik da ga zamenjuje, a ima samo jednog? U kakvu ste situaciju stavili generalnog sekretara, u prijateljsku ili neprijateljsku? I onda ćete da kažete da vi brinete o njemu i o kadriranju Skupštine. Mislim da je ovo bespredmetna rasprava zato što, prvo, nemamo odgovor, zato što niste omogućili onome ko treba da da odgovor da ga da, a zato što vi ostajete nemi na one osnovne probleme koji karakterišu rad Skupštine, sve ovo je čisto formalna stvar, a suštinski za rad neće pomoći ništa. Zato je ovo obrazloženje besmisleno. Hvala.
Dvanaest minuta i 30 sekundi je iskorišćeno vremena poslaničke grupe. Reč ima narodni poslanik Zoran Krasić i on je poslednji prijavljeni govornik.
Gospođo Čomić, koliko imam vremena? (Predsedavajuća: Deset minuta i 30 sekundi ima vaša poslanička grupa.) Dobro, dovoljno je. Pa, žuri se ljudima, da se na vreme skupe. Mladi Mladen Mladenović je došao u neverovatno dobru poziciju. Gotovo istog dana se odlučuje o njemu, o guverneru Dejanu Šoškiću, o sudijama koje se biraju na mandatni period od tri godine, o zamenicima javnog tužioca, o predsedniku Saveta guvernera Narodne banke Srbije. Verovatno taj mladi čovek nije mogao ni da sanja koliko će biti značajan dan njegovog izbora. No, da se vratimo na ovu temu. Vidite, kad se bira funkcioner u Službi Narodne skupštine, a ne radi se o poslaniku, onda se smatra da to nije politička tema. Nažalost, to jeste politička tema i mislim da mnogo malo imam prava da pričam o tome, a imam mnogo više obaveze, zato što u ovoj istoj klupi sedim od 3. februara 1993. godine. Od tada se na ovaj način borim za parlamentarizam, a on u suštini znači da se čuju sve moguće alternative, pa neka građani biraju alternative. Naravno, i u okviru teme i u okviru onog što predstavlja politički trenutak i što interesuje građane. Pošto je neminovno otvorena tema broja zaposlenih, stvarno moram da skrenem pažnju da je 2000. godine Republička skupština imala ispod 100 zaposlenih, a danas je to, prema nekim podacima, 360. Verovatno je jedan broj i preuzet kad je došlo do rasturanja državne zajednice. Moram takođe da skrenem pažnju da je nekad služba i Narodne skupštine i Savezne skupštine bila ne samo tako organizovana, nego je imala i ta ovlašćenja da i Vladi i ministrima i poslaničkim grupama i narodnim poslanicima ukaže na nešto što ne može da prođe u ovim dokumentima i aktima koji se usvajaju u Narodnoj skupštini. Danas su službe postali nemi posmatrači. Vi ste do neverovatnih razmera razvili službu za saradnju sa EU, o čemu su moji prethodnici takođe pričali, a da pri tom mi uopšte ne znamo koja je svrha tih radnih mesta. Svi koji su bili u delegaciji i putovali u inostranstvo, videli su sa kojim su elementarnim problemima bili suočeni da bi došli do te lokacije gde se održava neki međunarodni skup. Ali, da ne pričam o tome, to je vama dobro poznato. Neću da pričam ni o tome da je Narodna skupština, po obećanju predsednika Slavice Đukić Dejanović dve i po godine meni dužna odgovor na pitanje da li je Mlađan Dinkić bio u pravu kada je pravio zapisnik o renoviranju ove zgrade i zloupotrebama sredstava. Neću više da tražim, dve i po godine čekam odgovor na to pitanje, a znam odgovor. Samo da vas podsetim da mi imamo razloga da sumnjamo u ovo što radimo, a evo i dokaza. Ovde imam spisak viška radnika u lokalnim samoupravama. Sećate se da ste se prošle godine kleli u to da ispunjavate uslove prema MMF-u. Mi još nemamo informaciju šta je učinjeno. Mi još nemamo informaciju koliko je neracionalnih tačaka ugašeno, zatvoreno. I znamo zašto nema tog odgovora, kao što znamo i zašto smo se preselili u ovu zgradu. Jednostavno, nekim visokim državnim funkcionerima ne odgovara da sa dva metra razdaljine, a tolika je u onoj zgradi razdaljina između govornice i prvog reda, slušaju poslanike, već kad se kojim slučajem pojave u Narodnoj skupštini, žele da to bude pristojna razdaljina. Rekoste ''mi'' i ''vi'' i napraviste osnovnu grešku. U Skupštini ne treba da postoji podela poslanika na "mi" i "vi", mi na vlasti, vi u opoziciji, ali to mene ne čudi kada DS vedri i oblači u zemlji. Podsećam vas na vreme kada je Anđelka bila sekretar Narodne skupštine, u onoj zgradi tamo. Mora javnost da zna, ako je bila potrebna fotokopija ovog najobičnijeg papira, sekretar je bio ovlašćen da parafira da bi to moglo da se fotokopira. Skupštinskim autom da odete do stranke da uzmete neki dokument koji vam je važan za raspravu, to je bila nemoguća varijanta. Sa gledišta parlamentarizma, moram da kažem da je nastupio jedan kudikamo bolji period dok je bio predsednik Narodne skupštine Predrag Marković. Ipak je bilo nekog poštovanja. Skupština je bila poprilična efikasna, ali su svi imali mogućnosti da kažu. Nije bilo opomena, nije bilo otimanja reči, nije bilo izbacivanja poslanika, nije bilo krađe mandata, nije bilo nasilnog ostvarivanja neke prividne većine u Parlamentu. Demokratska stranka kao svog velikog neprijatelja ima parlamentarizam i zato ste se dokazali ovih nekoliko godina da ste praktično poništili neke tekovine parlamentarizma. Prošli put sam vam, malo u šali ali u velikoj zbilji, rekao –poslovnik iz 1991. godine je bio najbolji poslovnik. Svi ste ga kasnije oktroisali i doveli do ove situacije, da Poslovnik postaje više pravilnik o disciplinskoj odgovornosti nego nešto što ima skroman broj odredbi koji uređuju elementarni red, da se omogući svakome da priča. Nažalost, i predsednik Skupštine nije prvi među jednakima, nego je postao nešto mnogo više, mnogo iznad toga. Nažalost, nekada je bilo nemoguće, a danas se ovde priča o gospodinu Bagziju, o gospodinu Legiji, o gospodinu Čumetu, o gospodinu Stanku Subotiću Canetu. O gospodi. Da vas podsetim, 2001. godine Vojislav Šešelj je napisao knjigu "Cane Žabac, kralj duvanske mafije". Tužili su ga i Stanko Subotić i Jovica Stanišić. Zoran Đinđić je tražio od javnog tužioca da pokrene postupak protiv Vojislava Šešelja zbog širenja lažnih vesti. I, samo da vas podsetim, još uvek je na snazi poternica koju ste vi raspisali protiv Stanka Subotića Caneta. Što ste onda izbacivali Vojislava Šešelja 2001. godine iz Narodne skupštine? Šta je on to pogrešio? Bio je pre vas u mogućnosti da kaže istinu ili je možda mnogo bolje nego vi znao ko ste i šta ste? Znate, ovde se postavljaju mnoga pitanja na koja javnost očekuje odgovor. Todorović je verovatno godinu dana mahao papirima o neprimereno visokim platama u Državnoj lutriji, Aerodromu i ređao, ređao, ređao... Tek onog momenta kada ste zaključili da možete malo da se okoristite, otvorili ste podatke, pa je verovatno na neki način smireno to što je gospodin Todorović pokušao. Gospodin Todorović je i na Odboru za bezbednost pokušao neke stvari. Odmah ste ga smenili, da biste posle samo tri dana vi zvanično tražili da se na Odboru razmatra ono zbog čega je Todorović smenjen. To je to shvatanje demokratije. Ja to neki put onako u šali kažem, bez namere da bilo koga vređam, ali izgleda da je prvo nastao Mićunović, pa amebe, pa demokrate, pa je onda Čarls Darvin došao do zaključka da postoji evolucija. Ne možete tako da tretirate demokratiju. Kada bih vam sad postavio pitanje, znam da biste vi poskakali, ali ja ne mogu da budem Sveti Sava unutar DS-a, da vas mirim. Ako "Pres" drži pod svojom kontrolom gospodin Đilas (o tome su svi pričali u Narodnoj skupštini i svi dobili opomene; Markićević je, jadnik, čak dobio pretnju), ako u tim novinama piše da je porodica Borisa Tadića bila na Brionima o trošku hrvatske vlade, vila ''Jadranka'', kome da verujemo iz DS-a – Borisu Tadiću ili Đilasu? Ako to postavimo kao pitanje, mi smo nepristojni, mi smo primitivni, mi nismo u temi, mi izazivamo nešto. Pa, dogovorite se, ljudi, unutar vaše stranke. Mi imamo našu ideologiju i zato smo poprilično nepogrešivi, zato što se rukovodimo ideologijom. Molim vas, juče se objavljuje – Jelašić ide za guvernera Narodne banke Mađarske. Prekjuče vest – guverner centralne banke Kosova uhapšen. Molim vas, vi omogućavate lažnoj državi da demonstrira znake državnosti i poštovanja prava. Mislio sam da će da uzme ovu štedionicu, odnosno menjačnicu iz Mađarske, što se po Vojvodini rasprostrla. Vi ne vodite sistem. Vas rukovodi princip – što gore, to bolje. Kome je bolje? Kažite kome je bolje. E, to je naš problem. Naravno, ne želim da dovodim u pitanje integritet gospodina Mladena Mladenovića, ali nešto nije dobro uređeno. (Predsednik: Vreme, gospodine Krasiću. Privedite kraju.) Nećete rešiti ni novim poslovnikom, a to je ta relacija Administrativni odbor – predsednik… [[Isključen mikrofon.]]
Pravo iz člana 93. nije ostvarila gospođa Kolundžija. Izvolite.
Želim samo da kažem da je izbor zamenika sekretara vrlo važan, između ostalog i zbog toga da bi se do kraja uspostavila kontrola trošenja sredstava građana Srbije u ovoj skupštini. Mi smo, od kada smo preuzeli odgovornost u ovoj skupštini, u velikoj meri završili taj posao, kako se nikada ne bi moglo desiti da neko, kao što je narodni poslanik Nemanja Šarović, zloupotrebljavajući Skupštinu, podigao 27.000 evra za putne troškove kao da je svaki dan putovao iz Leskovca, a svi znamo da je on građanin opštine Stari grad.
Predstavnik predlagača, gospodin Veljko Odalović, ima reč.
Hvala. Gospođo predsedavajuća, uvaženi narodni poslanici, drago mi je da se o ovoj temi vodila rasprava. Prosto, ne bi bilo dobro da niko ne pomene šta je uloga, šta je funkcija i šta je mandat ovog mladog čoveka, koji treba da, zajedno sa svima nama ovde, bude neko ko će učiniti sve što je u njegovom mandatu, kao i šta treba ja, kao najodgovornije lice, da zajedno uradimo da pomognemo svima nama da što bolje i kvalitetnije radimo. Žao mi je što je to što je mlad istaknuto kao hendikep. Radi se o vrlo vrednom, stručnom, odgovornom čoveku, koji će, budite sigurni, biti mnogo više od koristi svima vama nego meni samom. Ono što želim da istaknem, a provejavalo je kroz diskusije, to je da je ovde neko preuzeo moj mandat, moju funkciju, moje pravo. Prvo, ima vas dovoljno ovde koji me dosta dobro znate, da ja to ne bih dozvolio. Uz sva uvažavanja gospodina Konstantinovića, on se u ovo nije mešao. Ovo je moj predlog, iza kojeg ja stojim veoma odgovorno, i Administrativni odbor u ovom delu nema nikakvog mandata. Želim da vas još jednom uverim da je briga o zaposlenima koju ste istakli i moja briga. Žao mi je što ne mogu da pomognem, što ne mogu da im povećam plate. To možete vi. Ovde je prošao Zakon o državnim službenicima, ovde je prošao Zakon o platama u državnim organima, i to je bilo mesto i mogućnost da se ovi ljudi, koji imaju plate 15.000, 17.000, 18.000 dinara, na određeni način dodatno motivišu i stimulišu. Žao mi je što ti ljudi nisu zaposleni u Narodnoj skupštini Republike Srbije, nego su zaposleni u Upravi za zajedničke poslove, ali budite sigurni da Narodna skupština Republike Srbije i ja kao sekretar o svima njima vodimo računa. Znači, sve ono što može da se učini da im se olakša posao, da im se pomogne, sva stimulacija koja je dozvoljena po zakonu je nešto što dobijaju. Hvala vam još jednom. Verujem da će Mladen biti neko s kim ćete odlično sarađivati. Hvala.
Zahvaljujem gospodinu Veljku Odaloviću. Zaključujem jedinstveni pretres o Predlogu odluke. Pošto smo obavili jedinstveni pretres, Narodna skupština će u Danu za glasanje odlučivati o Predlogu odluke. U skladu sa članom 85. stav 3. Poslovnika Narodne skupštine, određujem 28. jul, nakon završetka glasanja koje sam već zakazala, kao Dan u kome ćemo glasati o ovoj tački dnevnog reda. Sada određujem pauzu od pet minuta i molim poslanike da uđu u salu kako bismo glasali. U 13.15 časova ćemo početi sa glasanjem. (Posle glasanja o tačkama Četvrtog vanrednog zasedanja – 15.10) Poštovane dame i gospodo narodni poslanici, pre nego što pređemo na odlučivanje o tačkama dnevnog reda, potrebno je da utvrdimo kvorum. Saglasno članu 86. stav 5. Poslovnika Narodne skupštine, kvorum za rad Narodne skupštine u Danu za glasanje postoji ako je na sednici Narodne skupštine prisutno najmanje 126 narodnih poslanika. Molim narodne poslanike da ubace svoje identifikacione kartice. Konstatujem da je primenom elektronskog sistema za glasanje utvrđeno da je u sali prisutno 128 poslanika, odnosno da je prisutno više od 126 narodnih poslanika i da, prema tome, postoje uslovi za odlučivanje. Prelazimo na odlučivanje. Prelazimo na 1. tačku dnevnog reda – PREDLOG ODLUKE O IZBORU SUDIJA NA TROGODIŠNjI MANDAT U SUDOVIMA OPŠTE I POSEBNE NADLEŽNOSTI Pošto je Narodna skupština obavila pretres, a pre prelaska na odlučivanje, podsećam vas da je Odbor za pravosuđe i upravu, na sednici održanoj 26. jula 2010. godine, razmatrao ovaj predlog odluke i tom prilikom konstatovao da je za sudiju Osnovnog suda u Vranju predložena Tatjana Stevanović, tužilački pomoćnik u Osnovnom javnom tužilaštvu u Vranju, koja je od strane Državnog veća tužilaca istovremeno predložena i za zamenika javnog tužioca u Osnovnom javnom tužilaštvu u Nišu. Imajući u vidu da je kandidat Tatjana Stevanović do sada obavljala poslove tužilačkog pomoćnika, Odbor za pravosuđe i upravu predložio je Narodnoj skupštini da prihvati predlog Državnog veća tužilaca da se imenovana izabere za zamenika javnog tužioca Osnovnog javnog tužilaštva u Nišu, a da ne prihvati predlog da se Tatjana Stevanović izabere za sudiju u Osnovnom sudu u Vranju, zbog nemogućnosti da se istovremeno obavljaju obe funkcije. Pre prelaska na odlučivanje, podsećam vas da Narodna skupština, prema članu 105. stav 2. tačka 13) Ustava Republike Srbije, bira sudije većinom glasova svih narodnih poslanika. Prelazimo na odlučivanje. Stavljam na glasanje Predlog odluke o izboru sudija na trogodišnji mandat u sudovima opšte i posebne nadležnosti, broj 119-1979/10 od 22. jula 2010. godine, izuzev predloga da se Tatjana Stevanović, tužilački pomoćnik Osnovnog javnog tužilaštva u Vranju, izabere za sudiju Osnovnog suda u Vranju. Molim narodne poslanike da pritisnu odgovarajući taster. Od 129 poslanika, za je glasalo 127. Konstatujem da je Narodna skupština većinom glasova svih narodnih poslanika usvojila Predlog odluke o izboru sudija na trogodišnji mandat u sudovima opšte i posebne nadležnosti, broj 119-1979/10 od 22. jula 2010. godine, izuzev predloga da se Tatjana Stevanović, tužilački pomoćnik Osnovnog javnog tužilaštva u Vranju, izabere za sudiju Osnovnog suda u Vranju. S obzirom da smo se izjasnili o Predlogu odluke, dozvolite mi da, u vaše i u svoje ime, čestitam nosiocima pravosudnih funkcija na izboru i poželim im uspeh u radu. Prelazimo na 2. tačku dnevnog reda – PREDLOG ODLUKE O IZBORU PREDSEDNIKA SAVETA GUVERNERA NARODNE BANKE SRBIJE Pošto je Narodna skupština obavila jedinstveni pretres o Predlogu odluke za izbor, a pre prelaska na odlučivanje, podsećam vas da Narodna skupština, saglasno članu 105. stav 2. tačka 15) Ustava Republike Srbije, većinom glasova svih narodnih poslanika bira predsednika Saveta guvernera Narodne banke Srbije. Prelazimo na odlučivanje. Stavljam na glasanje predlog da se za predsednika Saveta guvernera NBS izabere prof. dr Boško R. Živković. Od 129 poslanika, za je glasalo 128. Konstatujem da je Narodna skupština većinom glasova svih narodnih poslanika izabrala prof. dr Boška R. Živkovića za predsednika Saveta guvernera Narodne banke Srbije. Dozvolite da, u vaše i svoje ime, čestitam profesoru Bošku R. Živkoviću, i poželim mu uspeh u radu. Prelazimo na 3. tačku dnevnog reda – PREDLOG ODLUKE O IMENOVANjU ZAMENIKA GENERALNOG SEKRETARA NARODNE SKUPŠTINE REPUBLIKE SRBIJE Stavljam na glasanje Predlog odluke o imenovanju zamenika generalnog sekretara Narodne skupštine Republike Srbije, bez predloga da se za zamenika generalnog sekretara imenuje Vanka Dubovac Pavlović. Molim narodne poslanike da pritisnu odgovarajući taster. Od 129 poslanika, za je glasalo 126. Konstatujem da smo imenovali Mladena Mladenovića za zamenika sekretara. Dozvolite da, u vaše i svoje ime, čestitam Mladenu Mladenoviću na imenovanju za zamenika generalnog sekretara Narodne skupštine Republike Srbije. Prelazimo na 4. tačku dnevnog reda – PREDLOG ODLUKE O IZBORU ZAMENIKA JAVNOG TUŽIOCA Pošto je Narodna skupština obavila jedinstveni pretres o Predlogu odlike, a pre prelaska na odlučivanje, podsećam vas da Narodna skupština, saglasno članu 105. stav 2. tačka 13) Ustava RS, bira zamenike javnih tužilaca većinom glasova svih narodnih poslanika. Stavljam na glasanje Predlog odluke o izboru zamenika javnog tužioca, broj 119-1983/10 od 23. jula 2010. godine. Molim da pritisnete odgovarajući taster. Od 129 poslanika, za se izjasnilo svih 129. Konstatujem da je Narodna skupština usvojila Predlog odluke o izboru zamenika javnog tužioca, broj 119-1983/10 od 23. jula 2010. godine. S obzirom da smo se izjasnili o Predlogu odluke, dozvolite mi da, u vaše i svoje ime, čestitam nosiocima pravosudnih funkcija na izboru i poželim uspeh u radu. Pošto je Narodna skupština obavila razmatranje i odlučivanje o svim tačkama dnevnog reda, saglasno članu 99. Poslovnika, zaključujem sednicu Petog vanrednog zasedanja Narodne skupštine Republike Srbije u 2010. godini. Dozvolite mi da, nimalo pretenciozno a prilično subjektivno, izrazim zadovoljstvo povodom načina kako smo radili u ovom periodu, da vam poželim da se tokom avgusta odmorimo i da orni u septembru nastavimo još intenzivnije i kvalitetnije.
ČETVRTO VANREDNO ZASEDANjE 28. jul 2010. godine (Osmi dan rada) (Sednica je počela u 13.20 časova. Predsedava Slavica Đukić-Dejanović, predsednik Narodne skupštine.)
Poštovane dame i gospodo narodni poslanici, nastavljamo rad sednice Četvrtog vanrednog zasedanja Narodne skupštine Republike Srbije u 2010. godini. Na osnovu službene evidencije o prisutnosti narodnih poslanika, konstatujem da sednici prisustvuje 129 narodnih poslanika, a da bismo tačno utvrdili broj narodnih poslanika u sali, molim poslanike da ubace kartice u poslaničke jedinice. Konstatujem, na osnovu elektronskog sistema za glasanje, da je u ovom momentu u sali 131 narodni poslanik, pa ima uslova za dalji rad. Obaveštavam vas da su sprečeni da sednici prisustvuju narodni poslanici: Bojan Kostreš, Aleksandra Janković i Milica Radović. Pošto je Narodna skupština završila raspravu o svim tačkama dnevnog reda, prelazimo na odlučivanje. Prelazimo na 1. tačku dnevnog reda – PREDLOG POSLOVNIKA NARODNE SKUPŠTINE Pošto je Narodna skupština obavila jedinstven pretres o Predlogu poslovnika, podsećam vas da Narodna skupština, prema članu 105. stav 2. tačka 6. Ustava Republike Srbije, većinom glasova svih narodnih poslanika odlučuje o poslovniku o svom radu. Pre nego što pređemo na odlučivanje o Predlogu poslovnika, potrebno je da prethodno odlučimo o amandmanima podnetim na Predlog poslovnika. Podsećam vas da su amandmane na Predlog poslovnika podneli narodni poslanici: zajedno Tomislav Nikolić, Jorgovanka Tabaković, Zoran Antić, Veroljub Arsić, Zoran Babić, Igor Bečić, Jelena Budimirović, Božidar Delić, Stefan Zankov, Oto Kišmarton, Milan Knežević, Saša Maksimović, Zoran Mašić, Predrag Mijatović, Ljiljana Miladinović, Borislav Pelević, Mileta Poskurica, Gojko Radić, Mićo Rogović, Vučeta Tošković i Dragan Čolić, zajedno Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš, zajedno Konstantin Samofalov i Edip Šerifov, Dejan Nikolić, Nataša Vučković, Nenad Konstantinović, Sreto Perić, Nada Kolundžija, Snežana Stojanović Plavšić, Mirko Munjić, Vjerica Radeta, Gordana Pop Lazić, Nemanja Šarović, Petar Jojić, Dejan Mirović, Milisav Petronijević, Zoran Krasić, Željko Ivanji, Gordana Čomić i Vlatko Ratković. Narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš, pisanim putem, povukli su amandman koji su podneli na član 64. Primili ste izveštaje Administrativnog odbora i Zakonodavnog odbora o razmatranju podnetih amandmana. Na osnovu člana 148. stav 2. Poslovnika Narodne skupštine, Zakonodavni odbor je, kao nepotpun, odbacio amandman koji je na član 167. podnela narodni poslanik Gordana Pop Lazić. Konstatujem da su sastavni deo Predloga zakona postali sledeći amandmani narodnih poslanika, pošto su ih prihvatili predstavnik predlagača i Administrativni odbor, a Zakonodavni odbor smatra da su pravno mogući: Nade Kolundžije na član 23; Čedomira Jovanovića, Ivana Andrića, Judite Popović, Nataše Mićić, Nebojše Ranđelovića, Vesne Pešić, Zorana Ostojića, Kenana Hajdarevića, Nenada Prokića i Slobodana Maraša na član 23, sa ispravkom; grupe od 21 narodnog poslanika poslaničke grupe Napred Srbijo na članove 28, 39, 213, 285. i 292; Dejana Nikolića na članove 46. i 54; Nataše Vučković na članove 46, 48, 64, sa ispravkom, i na član 83; Konstantina Samofalova i Edipa Šerifova na član 49, sa ispravkom, i na član 66; Nenada Konstantinovića na članove 51, 92, 141, 161, 163, 199, 229. i 259; Snežane Stojanović Plavšić na član 61, sa ispravkom; Milisava Petronijevića na član 156. i Gordane Čomić na član 216. Prelazimo na odlučivanje o amandmanima. Na član 13. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 14. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, jedan za. Amandman nije prihvaćen. Na član 23. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 23. amandman je podneo poslanik Sreto Perić. Od 143 poslanika, niko za. Amandman nije prihvaćen. Na član 24. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 24. amandman je podneo poslanik Sreto Perić. Od 143 poslanika, niko za. Amandman nije prihvaćen. Na član 25. amandman, u istovetnom tekstu, podnela je grupa od 21 poslanika poslaničke grupe "Napred Srbijo" i Sreto Perić. Od 143 poslanika, niko za. Amandman nije prihvaćen. Na član 26. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 34. amandman su zajedno podneli narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš. Od 143 poslanika, niko za. Amandman nije prihvaćen. Na član 45. amandman je podneo poslanik Sreto Perić. Od 143 poslanika, niko za. Amandman nije prihvaćen. Na član 45. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 46. amandman su zajedno podneli narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš. Od 143 poslanika, niko za. Amandman nije prihvaćen. Na član 63. amandman, sa ispravkom, od 27. jula 2010. godine, podneo je narodni poslanik Dejan Nikolić. Stavljam na glasanje ovaj amandman. Od 143 poslanika, za amandman je glasalo 125. Amandman nije prihvaćen. Nije evidentirano glasanje. Moraćemo da ponovimo. Na član 63. amandman, sa ispravkom, od 27. jula 2010. godine, podneo je narodni poslanik Dejan Nikolić. Od 143 narodna poslanika, za je glasalo 127. Narodna skupština je prihvatila ovaj amandman. Narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš, zajedno su podneli amandman kojim predlažu da se posle člana 67. doda novi član 67a. Od 130 poslanika, niko za. Amandman nije prihvaćen. Na član 72. amandman je podneo poslanik Mirko Munjić. Od 130 poslanika, niko za. Amandman nije prihvaćen. Na član 73. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 73. amandman je podneo poslanik Mirko Munjić. Od 129 poslanika, niko za. Amandman nije prihvaćen. Na član 75. amandman je podnela poslanik Vjerica Radeta. Od 143 poslanika, niko za. Amandman nije prihvaćen. Na član 75. amandman je podnela poslanik Gordana Pop Lazić. Od 143 poslanika, niko za. Amandman nije prihvaćen. Na član 75. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 80. amandman je podnela poslanik Vjerica Radeta. Od 143 poslanika, niko za. Amandman nije prihvaćen. Na član 80. amandman, u istovetnom tekstu, podneli su narodni poslanik Gordana Pop Lazić i grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na naslov iznad člana 83. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 83. amandman je podnela poslanik Gordana Pop Lazić. Od 129 poslanika, niko za. Amandman nije prihvaćen. Na član 83. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 84. amandman je podnela poslanik Gordana Pop Lazić. Od 129 poslanika, niko za. Amandman nije prihvaćen. Na član 84. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 87. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 88. amandman je podnela poslanik Gordana Pop Lazić. Od 129 poslanika, niko za. Amandman nije prihvaćen. Na član 90. amandman je podnela grupa od 21 narodnog poslanika poslaničke grupe "Napred Srbijo". Od 142 poslanika, za je glasao jedan. Amandman nije prihvaćen. Na član 93. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 94. amandman, u istovetnom tekstu, podneli su narodni poslanik Nemanja Šarović i grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 95. amandman, u istovetnom tekstu, podneli su narodni poslanik Nemanja Šarović i grupa od 21 narodnog poslanika poslaničke grupe "Napred Srbijo". Od 143 poslanika, za je glasao jedan. Amandman nije prihvaćen. Na član 96. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 96. amandman je podneo poslanik Nemanja Šarović. Od 143 poslanika, niko za. Amandman nije prihvaćen. Na član 98. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 99. amandman, u istovetnom tekstu, podneli su narodni poslanik Nemanja Šarović i grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 103. amandman je podnela poslanik Vjerica Radeta. Od 143 poslanika, niko za. Amandman nije prihvaćen. Na član 103. amandman je podneo poslanik Petar Jojić. Od 143 poslanika, niko za. Amandman nije prihvaćen. Na član 103. amandman je podneo poslanik Nemanja Šarović. Od 143 poslanika, niko za. Amandman nije prihvaćen. Na član 103. amandman je podneo poslanik Dejan Mirović. Od 143 poslanika, niko za. Amandman nije prihvaćen. Na član 104. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 104. amandman je podnela poslanik Vjerica Radeta. Od 143 poslanika, niko za. Amandman nije prihvaćen. Na član 105. amandman su zajedno podneli narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš. Od 143 poslanika, niko za. Amandman nije prihvaćen. Na član 105. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 110. amandman je podneo poslanik Petar Jojić. Od 143 poslanika, niko za. Amandman nije prihvaćen. Na član 111. amandman je podneo poslanik Petar Jojić. Od 143 poslanika, niko za. Amandman nije prihvaćen. Na član 113. amandman je podneo poslanik Petar Jojić. Od 143 poslanika, niko za. Amandman nije prihvaćen. Na član 114. amandman je podneo poslanik Petar Jojić. Od 143 poslanika, niko za. Amandman nije prihvaćen. Na član 115. amandman je podneo poslanik Petar Jojić. Od 143 poslanika, niko za. Amandman nije prihvaćen. Narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš zajedno su podneli amandman kojim predlažu da se posle člana 118. doda nova glava VII. Od 143 poslanika, niko za. Amandman nije prihvaćen. Na član 126. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 127. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 151. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 158. amandman je podnela poslanik Vjerica Radeta. Od 143 poslanika, niko za. Amandman nije prihvaćen. Na član 158. amandman je podneo poslanik Petar Jojić. Od 143 poslanika, niko za. Amandman nije prihvaćen. Na član 162. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, jedan za. Amandman nije prihvaćen. Na član 163. amandman je podnela Gordana Pop Lazić. Od 143 poslanika, niko za. Amandman nije prihvaćen. Na član 169. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 180. amandman je podneo poslanik Zoran Krasić. Od 143 poslanika, niko za. Amandman nije prihvaćen. Na član 181. amandman je podneo poslanik Dejan Mirović. Od 143 poslanika, niko za. Amandman nije prihvaćen. Na član 198. amandman je podneo poslanik Zoran Krasić. Od 143 poslanika, za ovaj amandman glasalo je 12. Amandman nije prihvaćen. Na član 198. amandman je podneo poslanik Željko Ivanji. Od 143 poslanika, za ovaj amandman je glasalo 33. Amandman nije prihvaćen. Na član 200. amandman, sa ispravkom, zajedno su podneli narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš. Od 143 poslanika, za ovaj amandman nije glasao niko. Amandman nije prihvaćen. Na član 201. amandman, sa ispravkom, zajedno su podneli narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš. Od 143 poslanika, za ovaj amandman nije glasao niko. Amandman nije prihvaćen. Na član 203. amandman, sa ispravkom, od 28. jula 2010. godine zajedno su podneli narodni poslanici Čedomir Jovanović, Ivan Andrić, Judita Popović, Nataša Mićić, Nebojša Ranđelović, Vesna Pešić, Zoran Ostojić, Kenan Hajdarević, Nenad Prokić i Slobodan Maraš. Od 143 poslanika, 126 je glasalo za. Amandman je prihvaćen. Na član 207. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 233. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 238. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 241. amandman, sa ispravkom, od 26. jula 2010. godine podneo je narodni poslanik Vlatko Ratković. Od 143 poslanika, 127 je glasalo za. Amandman je prihvaćen. Na član 259. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 260. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, niko za. Amandman nije prihvaćen. Na član 271. amandman je podnela grupa od 21 narodnog poslanika poslaničke grupe "Napred Srbijo". Od 143 poslanika, jedan za. Amandman nije prihvaćen. Na član 297. amandman je podnela poslanik Vjerica Radeta. Od 143 poslanika, niko za. Amandman nije prihvaćen. Poštovani narodni poslanici, s obzirom da su sastavni deo Predloga Poslovnika postali amandmani na članove 23. i 141, obaveštena sam od službe Narodne skupštine da je nastupila situacija iz člana 146. st. 4. i 5. i člana 150. Poslovnika Narodne skupštine, odnosno da je nastala potreba da Narodna skupština zastane sa usvajanjem Predloga Poslovnika u celini kako bi nadležni odbori usaglasili usvojene amandmane sa tekstom Predloga Poslovnika i podneli amandmane kojim se nesaglasnosti otklanjaju. U skladu sa tim, određujem pauzu od 10 minuta, kako bi nadležni odbori održali sednicu i podneli neophodne izveštaje i amandmane i to Administrativni odbor odmah a pet minuta nakon toga Zakonodavni odbor. [[Posle pauze – 14.05]] Poštovane dame i gospodo narodni poslanici, pre nego što nastavimo sa glasanjem, potrebno je da utvrdimo kvorum. Podsećam vas da, prema članu 86. stav 5. Poslovnika Narodne skupštine, kvorum za rad Narodne skupštine u danu za glasanje postoji ako je na sednici Narodne skupštine prisutno najmanje 126 narodnih poslanika. Pošto nas je u ovom momentu 126, ima uslova za nastavak rada. Primili ste amandmane koje na osnovu člana 146. st. 4. i 5. i člana 150. Poslovnika Narodne skupštine na čl. 45, 71. i 150. Predloga poslovnika podneo Administrativni odbor kao i Izveštaj Zakonodavnog odbora povodom razmatranja ovih amandmana. S obzirom na to da je predstavnik predlagača, narodni poslanik Boško Ristić na sednici Administrativnog odbora prihvatio ove amandmane, a Zakonodavni odbor smatra da su amandmani pravno mogući, konstatujem da su ovi amandmani postali sastavni deo Predloga poslovnika. Nastavljamo rad glasanjem o Predlogu poslovnika u celini. Stavljam na glasanje Predlog poslovnika Narodne skupštine, u celini. Od 143 poslanika, 128 je glasalo za. Narodna skupština je većinom glasova svih narodnih poslanika usvojila Predlog Poslovnika Narodne skupštine. Prelazimo na 2. tačku dnevnog reda – PREDLOG ZAKONA O TRGOVINI Pošto je Narodna skupština obavila pretres Predloga zakona u načelu i pojedinostima, prelazimo na odlučivanje. Stavljam na glasanje Predlog zakona o trgovini, u načelu. Od 131 poslanika, za je glasalo 127. Narodna skupština je prihvatila Predlog. Pre prelaska na odlučivanje, podsećam vas da je Zakonodavni odbor, na osnovu člana 148. stav 2. Poslovnika Narodne skupštine odbacio kao nepotpune amandmane na član 2. koji su zajedno podneli narodni poslanici Nenad Popović i Arsen Đurić, na član 18. koji su zajedno podneli narodni poslanici Nenad Popović i Arsen Đurić i na član 68. sa ispravkom koji je podneo narodni poslanik Vladan Jeremić. Prema članu 148. stav 3. Poslovnika, odbačeni amandmani ne mogu biti predmet rasprave i o njima se ne glasa, Takođe vas podsećam da je grupa od 21 narodnog poslanika poslaničke grupe "Napred Srbijo" pisanim putem povukla amandman na član 41. Predloga zakona. Pošto je Narodna skupština prihvatila Predlog zakona u načelu, prelazimo na odlučivanje o amandmanima. Na član 1. amandman su zajedno podneli Donka Banović, Milica Vojić Marković i Nikola Lazić. Od 129 poslanika, niko za. Amandman nije prihvaćen. Na član 4. amandman je podneo poslanik Zoran Krasić. Vlada je prihvatila amandman, a Zakonodavni odbor smatra da je amandman pravo moguć. Od 129 poslanika, za amandman je glasalo 124. Amandman je prihvaćen. Na član 4. amandman je podneo poslanik Dragan Stevanović. Vlada je prihvatila amandman, a Zakonodavni odbor smatra da je amandman pravo moguć. Od 129 poslanika, za amandman je glasalo 126. Amandman je prihvaćen. Na naslov iznad člana 7. i član 7. amandman su zajedno podneli Donka Banović, Milica Vojić Marković i Nikola Lazić. Od 129 poslanika, niko za. Amandman nije prihvaćen. Na član 8. amandman je podneo poslanik Milorad Buha. Vlada je prihvatila amandman, a Zakonodavni odbor smatra da je amandman pravo moguć. Od 129 poslanika, za amandman je glasalo 118. Amandman je prihvaćen. Na naslov iznad člana 10. i član 10. amandman su zajedno podneli Donka Banović, Milica Vojić Marković i Nikola Lazić. Od 129 poslanika, niko za. Amandman nije prihvaćen. Na član 11. amandman je podnela grupa od 21 poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 15. amandman je podnela Lidija Dimitrijević. Od 129 poslanika, niko za. Amandman nije prihvaćen. Na član 15. amandman je podneo poslanik Vladan Jeremić. Od 129 poslanika, niko za. Amandman nije prihvaćen. Na član 17. amandman su zajedno podneli narodni poslanici Nenad Popović i Arsen Đurić. Od 129 poslanika, niko za. Amandman nije prihvaćen. Na član 18. amandman je podnela grupa od 21 poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 20. amandman je podneo poslanik Mladen Grujić. Od 129 poslanika, niko za. Amandman nije prihvaćen. Na član 23. amandman su zajedno podneli narodni poslanici Nenad Popović i Arsen Đurić. Od 129 poslanika, niko za. Amandman nije prihvaćen. Na član 25. amandman je podneo poslanik Dejan Mirović. Od 129 poslanika, niko nije glasao za. Amandman nije prihvaćen. Na član 25. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko nije glasao za. Amandman nije prihvaćen. Na član 28. amandman je podneo poslanik Milan Škrbić. Od 129 poslanika, niko nije glasao za. Amandman nije prihvaćen. Na član 30. amandman su zajedno podneli narodni poslanici Nenad Popović i Arsen Đurić. Od 129 poslanika, niko nije glasao za. Amandman nije prihvaćen. Na član 32. amandman je podnela poslanik Vjerica Radeta. Od 129 poslanika, niko nije glasao za. Amandman nije prihvaćen. Na član 32. amandman je podnela Gordana Pop Lazić. Od 129 poslanika, niko nije glasao za. Amandman nije prihvaćen. Na član 34. amandman je podneo poslanik Mladen Grujić. Od 129 poslanika, niko nije glasao za. Amandman nije prihvaćen. Na član 34. amandman su zajedno podneli narodni poslanici Nenad Popović i Arsen Đurić. Od 129 poslanika, niko nije glasao za. Amandman nije prihvaćen. Na član 35. amandman je podneo poslanik Mladen Grujić. Od 129 poslanika, niko nije glasao za. Amandman nije prihvaćen. Na član 36. amandman je podnela poslanik Nataša Jovanović. Vlada je prihvatila amandman, a Zakonodavni odbor smatra da je amandman pravno moguć. Od 129 poslanika, 119 je glasalo za. Amandman je prihvaćen. Na član 36. amandman je podneo poslanik Zoran Krasić. Vlada je prihvatila amandman, a Zakonodavni odbor smatra da je amandman pravno moguć. Od 129 poslanika, 114 je glasalo za. Amandman je prihvaćen. Na član 40. amandman je podneo poslanik Dragan Stevanović. Vlada je prihvatila amandman, a Zakonodavni odbor smatra da je amandman pravno moguć. Od 129 poslanika, 114 je glasalo za. Amandman je prihvaćen. Na član 40. amandman je podneo poslanik Mladen Grujić. Od 129 poslanika, niko nije glasao za. Amandman nije prihvaćen. Na član 40. amandman je podneo poslanik Milorad Buha. Od 129 poslanika, jedan je glasao za. Amandman nije prihvaćen. Na član 40. amandman su zajedno podneli narodni poslanici Nenad Popović i Arsen Đurić. Od 129 poslanika, niko nije glasao za. Amandman nije prihvaćen. Na član 41. amandman je podneo poslanik Zoran Antić. Od 129 poslanika, niko nije glasao za. Amandman nije prihvaćen. Na član 41. amandman je podneo poslanik Mirko Munjić. Vlada je prihvatila amandman, a Zakonodavni odbor smatra da je amandman pravno moguć. Od 129 poslanika, 114 je glasalo za. Amandman je prihvaćen. Na član 41. amandman je podneo poslanik Veroljub Arsić. Od 129 poslanika, niko nije glasao za. Amandman nije prihvaćen. Na član 41. amandman je podnela Jorgovanka Tabaković. Od 129 poslanika, niko nije glasao za. Amandman nije prihvaćen. Na član 42. amandman su zajedno podneli narodni poslanici Donka Banović, Milica Vojić Marković i Nikola Lazić. Od 129 poslanika, niko nije glasao za. Amandman nije prihvaćen. Na član 42. amandman je podneo poslanik Mladen Grujić. Od 129 poslanika, niko nije glasao za. Amandman nije prihvaćen. Na član 44. amandman je podneo poslanik Mladen Grujić. Od 129 poslanika, niko nije glasao za. Amandman nije prihvaćen. Na član 45. amandman su zajedno podneli narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko nije glasao za. Amandman nije prihvaćen. Na član 46. amandman je podnela Lidija Dimitrijević. Od 129 poslanika, niko nije glasao za. Amandman nije prihvaćen. Na član 46. amandman je podneo poslanik Vladan Jeremić. Od 129 poslanika, niko nije glasao za. Amandman nije prihvaćen. Na član 46. amandman je podneo poslanik Dejan Mirović. Od 129 poslanika, niko nije glasao za. Amandman nije prihvaćen. Na član 46. amandman je podnela grupa od 21 narodnog poslanika poslaničke grupe "Napred Srbijo". Vlada je prihvatila amandman, a Zakonodavni odbor smatra da je amandman pravno moguć. Od 129 poslanika, 118 je glasalo za. Amandman je prihvaćen. Na naslov iznad člana 47. i član 47. amandman je podneo narodni poslanik Milan Škrbić. Od 129 poslanika, niko nije glasalo za. Amandman nije prihvaćen. Na naslov iznad člana 47. i član 47. amandman su zajedno podneli narodni poslanici Donka Banović i Nikola Lazić. Od 129 poslanika, niko nije glasalo za. Amandman nije prihvaćen. Na član 47. amandman su zajedno podneli narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko nije glasao za. Amandman nije prihvaćen. Na član 47. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko nije glasao za. Amandman nije prihvaćen. Na član 47. amandman je podnela Milica Vojić Marković. Od 129 poslanika, niko nije glasao za. Amandman nije prihvaćen. Na naslov iznad člana 48. i član 48. amandman je podneo narodni poslanik Dušan Marić. Od 129 poslanika, niko za. Amandman nije prihvaćen. Na član 48. amandman su zajedno podneli narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko za. Amandman nije prihvaćen. Na član 48. amandman su zajedno podneli narodni poslanici Donka Banović i Nikola Lazić. Od 129 poslanika niko za. Amandman nije prihvaćen. Na član 48. amandman je podnela Milica Vojić Marković. Od 129 poslanika, niko za. Amandman nije prihvaćen. Na član 48. amandman je podnela poslanik Gordana Pop Lazić. Od 129 poslanika, niko za. Amandman nije prihvaćen. Na član 49. amandman su zajedno podneli narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko za. Amandman nije prihvaćen. Na član 49. amandman su zajedno podneli narodni poslanici Donka Banović, Milica Vojić Marković i Nikola Lazić. Od 129 poslanika, niko za. Amandman nije prihvaćen. Na član 49. amandman je podneo poslanik Mladen Grujić. Od 129 poslanika, niko za. Amandman nije prihvaćen. Na član 50. amandman su zajedno podneli narodni poslanici Nenad Popović i Arsen Đurić. Od 129 poslanika, niko za. Amandman nije prihvaćen. Na naslov iznad člana 51. amandman je podneo Zoran Krasić. Od 129 poslanika, niko za. Amandman nije prihvaćen. Na član 53. amandman su, u istovetnom tekstu, podneli narodni poslanici Sreto Perić, zajedno poslanici Donka Banović, Milica Vojić Marković i Nikola Lazić i zajedno narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko za. Amandman nije prihvaćen. Na član 55. amandman su zajedno podneli narodni poslanici Donka Banović, Milica Vojić Marković i Nikola Lazić. Od 129 poslanika, niko za. Amandman nije prihvaćen. Na član 55. amandman je podneo poslanik Mladen Grujić. Od 129 poslanika, niko za. Amandman nije prihvaćen. Na član 59. amandman je podnela poslanik Vjerica Radeta. Od 129 poslanika, niko za. Amandman nije prihvaćen. Na član 61. amandman su zajedno podneli narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko za. Amandman nije prihvaćen. Na član 62. amandman je podneo poslanik Sreto Perić. Od 129 poslanika, niko za. Amandman nije prihvaćen. Na član 64. amandman je podneo poslanik Mladen Grujić. Od 129 poslanika, niko za. Amandman nije prihvaćen. Na član 64. amandman su zajedno podneli narodni poslanici Donka Banović, Milica Vojić Marković i Nikola Lazić. Vlada je prihvatila amandman. Zakonodavni odbor smatra da je amandman pravno moguć. Od 129 poslanika, za amandman je glasalo 114. Amandman je prihvaćen. Na član 68. amandman je podneo poslanik Dejan Mirović. Od 129 poslanika, niko za. Amandman nije prihvaćen. Na član 68. amandman je podneo poslanik Mladen Grujić. Od 129 poslanika, niko za. Amandman nije prihvaćen. Na član 73. amandman su, u istovetnom tekstu, zajedno podneli narodni poslanici Nenad Popović i Arsen Đurić i grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 74. amandman su zajedno podneli narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko za. Amandman nije prihvaćen. Na član 74. amandman je podnela grupa od 21 poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 74. amandman je podnela poslanik Donka Banović. Od 129 poslanika, niko za. Amandman nije prihvaćen. Na član 74. amandman je podnela Milica Vojić Marković. Od 129 poslanika, niko za. Amandman nije prihvaćen. Na član 74. amandman je podneo poslanik Zoran Kasalović. Vlada je prihvatila amandman. Zakonodavni odbor smatra da je amandman pravno moguć. Od 129 poslanika, za amandman je glasalo 123. Narodna skupština je prihvatila amandman. Na član 74. amandman je podneo poslanik Nikola Lazić. Od 129 poslanika, niko za. Amandman nije prihvaćen. Na član 75. amandman je podneo poslanik Dragan Stevanović. Od 129 poslanika, niko za. Amandman nije prihvaćen. Na član 75. amandman je podnela grupa od 21 poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 77. amandman su, u istovetnom tekstu, podneli narodni poslanici Zoran Krasić, zajedno narodni poslanici Donka Banović, Nikola Lazić i Milica Vojić Marković i zajedno narodni poslanici Čedomir Jovanović, Zoran Ostojić, Ivan Andrić i Slobodan Maraš. Od 129 poslanika, niko za. Amandman nije prihvaćen. Na član 79. amandman je podnela Lidija Dimitrijević. Od 129 poslanika, niko za. Amandman nije prihvaćen. Na član 81. amandman je podneo narodni poslanik Dragan Stevanović. Od 129 poslanika, niko za. Amandman nije prihvaćen. Pošto smo završili odlučivanje o amandmanima, pristupamo glasanju o Predlogu zakona u celini. Stavljam na glasanje Predlog zakona o trgovini, u celini. Od 129 poslanika, za zakon u celini je glasalo 127. Narodna skupština je usvojila Predlog zakona o trgovini. Prelazimo na 3. tačku dnevnog reda – PREDLOG ZAKONA O IZMENAMA I DOPUNAMA ZAKONA O BEZBEDNOSTI SAOBRAĆAJA NA PUTEVIMA Pošto je Narodna skupština obavila pretres Predloga zakona u načelu i pojedinostima, prelazimo na odlučivanje. Stavljam na glasanje Predlog zakona o izmenama i dopunama Zakona o bezbednosti saobraćaja na putevima, u načelu. Od 129 poslanika, za Predlog zakona u načelu glasalo je 128. Konstatujem da smo prihvatili Predlog zakona. Pošto je Narodna skupština prihvatila Predlog zakona u načelu, prelazimo na odlučivanje o amandmanima. Na član 1. amandman su zajedno podneli narodni poslanici Jasmina Milošević i Dragan Marković Palma. Vlada i Odbor za saobraćaj i veze su prihvatili amandman. Od 129 poslanika, za amandman je glasalo 123. Konstatujem da smo prihvatili amandman. Na osnovu člana 142. stav 5. Poslovnika Narodne skupštine, Odbor za saobraćaj i veze podneo je amandman na član 1. Vlada je prihvatila amandman. Stavljam na glasanje. Za amandman Odbora, od 129 poslanika glasalo je 122. Skupština je prihvatila amandman. Na član 1. amandman je podneo poslanik Milan Avramović. Od 129 narodnih poslanika, niko za. Amandman nije prihvaćen. Na član 1. amandman je podneo poslanik Nikola Savić. Od 129 narodnih poslanika, niko za. Amandman nije prihvaćen. Na član 1. amandman je podneo poslanik Petar Petrović. Vlada i Odbor za saobraćaj i veze su prihvatili amandman. Od 129 narodnih poslanika, 124 je glasalo za. Narodna skupština je prihvatila ovaj amandman. Grupa od 21 poslanika poslaničke grupe "Napred Srbijo" podnela je amandman kojim se posle člana 1. dodaju novi članovi 1a i 1b. Od 129 narodnih poslanika, jedan za. Amandman nije prihvaćen. Narodni poslanici Zoran Ostojić i Kenan Hajdarević zajedno su podneli amandman kojim se posle čl. 1. dodaju novi članovi 1a, 1b i 1v. Od 129 narodnih poslanika, niko za. Amandman nije prihvaćen. Na član 2. amandman je podneo poslanik Nikola Savić. Od 129 narodnih poslanika, niko za. Amandman nije prihvaćen. Grupa od 21 poslanika Poslaničke grupe "Napred Srbijo" podnela je amandman na član 2. kojim se posle člana 2. dodaje novi član 2a. Od 129 narodnih poslanika, niko za. Amandman nije prihvaćen. Narodni poslanici Zoran Ostojić i Kenan Hajdarević zajedno su podneli amandman kojim se posle člana 2. dodaje novi član 2a. Od 129 narodnih poslanika, niko za. Amandman nije prihvaćen. Na član 3. amandman je podneo poslanik Zoran Krasić. Od 129 narodnih poslanika, niko za. Amandman nije prihvaćen. Na član 3. amandman su zajedno podneli narodni poslanici Zoran Ostojić i Kenan Hajdarević. Vlada i Odbor za saobraćaj i veze su prihvatili amandman. Od 129 narodnih poslanika, 116 za. Narodna skupština je prihvatila ovaj amandman. Grupa od 21 narodnog poslanika Poslaničke grupe "Napred Srbijo" podnela je amandman kojim se posle člana 3. dodaje novi član 3a. Od 129 narodnih poslanika, niko za. Amandman nije prihvaćen. Na član 4. amandman je podneo poslanik Milan Avramović. Od 129 narodnih poslanika, niko za. Amandman nije prihvaćen. Na član 5. amandman je podneo poslanik Nikola Savić. Od 129 narodnih poslanika, niko za. Amandman nije prihvaćen. Na osnovu člana 142. stav 5. Poslovnika Narodne skupštine, Odbor za saobraćaj i veze podneo je amandman na član 5. Vlada je prihvatila amandman. Od 129 narodnih poslanika, 124 je glasalo za. Narodna skupština je prihvatila ovaj amandman. Grupa od 21 narodnog poslanika Poslaničke grupe "Napred Srbijo" podnela je amandman kojim se posle člana 5. dodaje novi član 5a. Od 129 narodnih poslanika, niko za. Amandman nije prihvaćen. Na član 6. amandman je podneo poslanik Nemanja Šarović. Od 129 narodnih poslanika, niko za. Amandman nije prihvaćen. Na član 6. amandman su zajedno podneli narodni poslanici Zoran Ostojić i Kenan Hajdarević. Od 129 narodnih poslanika, niko za. Amandman nije prihvaćen. Narodni poslanik Zoran Ostojić podneo je amandman kojim se posle člana 6. dodaje novi član 6a. Od 129 narodnih poslanika, niko za. Amandman nije prihvaćen. Na član 7. amandman je podnela grupa od 21 narodnog poslanika poslaničke grupe "Napred Srbijo". Od 129 narodnih poslanika, niko za. Amandman nije prihvaćen. Narodni poslanici Zoran Ostojić i Kenan Hajdarević zajedno su podneli amandman kojim se posle člana 7. dodaje novi član 7a. Od 129 narodnih poslanika, niko za. Amandman nije prihvaćen. Na član 10. amandman je podnela grupa od 21 narodnog poslanika poslaničke grupe "Napred Srbijo". Od 129 narodnih poslanika, niko za. Amandman nije prihvaćen. Na član 10. amandman je podneo Srboljub Živanović. Od 129 narodnih poslanika, niko za. Amandman nije prihvaćen. Na član 11. amandman je podnela poslanik Aleksandra Ilić. Od 129 narodnih poslanika, niko za. Amandman nije prihvaćen. Na osnovu člana 142. stav 5. Poslovnika Narodne skupštine, Odbor za saobraćaj i veze podneo je amandman na član 14. Vlada je prihvatila amandman. Od 129 narodnih poslanika, 118 je glasalo za. Narodna skupština je prihvatila ovaj amandman. Pošto smo završili odlučivanje o amandmanima, pristupamo glasanju o Predlogu zakona u celini. Stavljam na glasanje Predlog zakona o izmenama i dopunama Zakona o bezbednosti saobraćaja na putevima, u celini. Od 129 narodnih poslanika, 124 je glasalo za. Narodna skupština je usvojila Predlog zakona o izmenama i dopunama Zakona o bezbednosti saobraćaja na putevima. Prelazimo na 4. tačku dnevnog reda – PREDLOG ZAKONA O IZMENAMA I DOPUNAMA ZAKONA O AGENCIJI ZA BORBU PROTIV KORUPCIJE Pošto je Narodna skupština obavila pretres Predloga zakona u načelu i pojedinostima, prelazimo na odlučivanje. Stavljam na glasanje Predlog zakona o izmenama i dopunama Zakona o Agenciji za borbu protiv korupcije, u načelu. Od 129 poslanika, 128 je glasalo za. Konstatujem da je Narodna skupština prihvatila Predlog zakona, u načelu. Pre prelaska na odlučivanje podsećam vas da su narodni poslanici Dragan Marković Palma, Petar Petrović i Jasmina Milošević povukli amandmane koje su zajedno podneli na članove 11. i 29. i Dragan Šormaz amandman koji je podneo na član 29. Prelazimo na odlučivanje o amandmanima. Grupa od 21 narodnog poslanika poslaničke grupe "Napred Srbijo" podnela je amandman kojim se predlaže dodavanje novog člana 1. Od 129 poslanika, niko za. Amandman nije prihvaćen. Na član 1. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 3. amandman su zajedno podneli poslanici Milica Vojić Marković, Donka Banović, Nikola Lazić i Miroslav Petković. Od 129 poslanika, niko za. Amandman nije prihvaćen. Na član 3. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 6. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 6. amandman su zajedno podneli poslanici Milica Vojić Marković, Donka Banović, Nikola Lazić i Miroslav Petković. Od 129 poslanika, niko za. Amandman nije prihvaćen. Na član 9. amandmane u istovetnom tekstu podneli su Zlata Đerić i grupa od 21 poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 9. amandman je podneo Aleksandar Martinović. Od 129 poslanika, niko za. Amandman nije prihvaćen. Na član 9. amandman su zajedno podneli narodni poslanici Donka Banović i Miroslav Petković. Od 129 poslanika, niko za. Amandman nije prihvaćen. Na član 9. amandman je podneo narodni poslanik Sreto Perić. Od 129 poslanika, niko za. Amandman nije prihvaćen. Na član 9. amandman su zajedno podneli narodni poslanici Milica Vojić Marković i Nikola Lazić. Od 129 poslanika, niko za. Amandman nije prihvaćen. Na član 10. amandman je podnela poslanik Zlata Đerić. Od 129 poslanika, niko za. Amandman nije prihvaćen. Na član 10. amandman su zajedno podneli narodni poslanici Donka Banović i Nikola Lazić. Od 129 poslanika, niko za. Amandman nije prihvaćen. Na član 10. amandman su zajedno podneli narodni poslanici Milica Vojić Marković i Miroslav Petković Od 129 poslanika, niko za. Amandman nije prihvaćen. Na član 10. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 11. amandman je podnela poslanik Zlata Đerić. Od 129 poslanika, niko za. Amandman nije prihvaćen. Na član 11. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 11. amandman je podneo poslanik Zoran Krasić. Od 129 poslanika, niko za. Amandman nije prihvaćen. Na član 11. amandman su zajedno podneli narodni poslanici Miroslav Petković i Donka Banović. Od 129 poslanika, niko za. Amandman nije prihvaćen. Na član 11. amandman su zajedno podneli narodni poslanici Jovan Palalić i Milica Radović. Od 129 poslanika, niko za. Amandman nije prihvaćen. Na član 11. amandman je podneo poslanik Mirko Munjić. Od 129 poslanika, niko za. Amandman nije prihvaćen. Na član 11. amandman je podnela Lidija Dimitrijević. Od 129 poslanika, niko za. Amandman nije prihvaćen. Na član 11. amandman su zajedno podneli narodni poslanici Milica Vojić Marković i Nikola Lazić. Od 129 poslanika, niko za. Amandman nije prihvaćen. Na član 13. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 13. amandman su zajedno podneli poslanici Milica Vojić Marković, Nikola Lazić, Donka Banović i Miroslav Petković. Od 129 poslanika, niko za. Amandman nije prihvaćen. Na član 14. amandmane u istovetnom tekstu podneli su narodni poslanici Zlata Đerić i zajedno Jovan Palalić, Milica Radović, Milica Vojić Marković i Miroslav Petković. Od 129 poslanika, niko za. Amandman nije prihvaćen. Na član 14. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 15. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 20. amandman su zajedno podneli narodni poslanici Jovan Palalić i Milica Radović. Od 129 poslanika, niko za. Amandman nije prihvaćen. Na član 26. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Grupa od 21 narodnog poslanika poslaničke grupe "Napred Srbijo" podnela je amandman kojim se predlaže da se posle člana 26. doda novi član 26a. Od 129 poslanika, niko za. Amandman nije prihvaćen. Na član 29. amandman je podneo poslanik Paja Momčilov. Od 129 poslanika, niko za. Amandman nije prihvaćen. Na član 29. amandman su zajedno podneli narodni poslanici Jovan Palalić, Milica Radović i Miroslav Petković. Od 129 poslanika, niko za. Amandman nije prihvaćen. Na član 29. amandman sa ispravkom podnela je grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 29. amandman je podneo poslanik Vladan Batić. Stavljam na glasanje amandman gospodina Batića. Od 129 poslanika, za ovaj amandman je glasalo 120. Konstatujem da je Narodna skupština usvojila ovaj amandman. Prelazimo na izjašnjavanje o Predlogu zakona o izmenama i dopunama Zakona o Agenciji za borbu protiv korupcije, u celini. Od 129 poslanika, za Predlog zakona je glasalo 122. Konstatujem da je Narodna skupština usvojila Predlog zakona o izmenama i dopunama Zakona o Agenciji za borbu protiv korupcije. Prelazimo na 5. tačku dnevnog reda – PREDLOG ZAKONA O IZMENAMA I DOPUNAMA ZAKONA O PORESKOM POSTUPKU I PORESKOJ ADMINISTRACIJI Pošto je Narodna skupština obavila pretres Predloga zakona u načelu i pojedinostima, prelazimo na odlučivanje. Stavljam na glasanje Predlog zakona o izmenama i dopunama Zakona o poreskom postupku i poreskoj administraciji, u načelu. Od 129 poslanika, za je glasalo 124. Narodna skupština je prihvatila Predlog zakona u načelu. Prelazimo na odlučivanje o amandmanima. Na član 1. amandman je podneo poslanik Zoran Krasić. Od 127 poslanika, niko za. Amandman nije prihvaćen. Na član 2. amandman je podneo poslanik Slobodan Maraš. Od 127 poslanika, za je glasao jedan. Narodna skupština nije prihvatila amandman. Na član 3. amandman je podneo poslanik Dragan Stevanović. Od 127 poslanika, niko za. Amandman nije prihvaćen. Na član 6. amandman je podnela grupa od 21 narodnog poslanika poslaničke grupe "Napred Srbijo". Od 127 poslanika, niko za. Amandman nije prihvaćen. Na član 10. amandman je podnela grupa od 21 narodnog poslanika poslaničke grupe "Napred Srbijo". Od 127 poslanika, niko za. Amandman nije prihvaćen. Narodni poslanik Slobodan Maraš podneo je amandman kojim predlaže dodavanje člana 10a. Od 127 poslanika, niko za. Amandman nije prihvaćen. Na član 13. amandman je podneo poslanik Dragan Stevanović. Od 128 poslanika, niko za. Amandman nije prihvaćen. Na član 13. amandman je podneo poslanik Vladan Jeremić. Od 128 poslanika, niko za. Amandman nije prihvaćen. Na član 14. amandman je podneo narodni poslanik Milorad Buha. Od 128 poslanika, niko za. Amandman nije prihvaćen. Na član 20. amandman je podnela poslanik Lidija Dimitrijević. Od 128 poslanika, niko za. Amandman nije prihvaćen. Na član 21. amandman je podneo narodni poslanik Zoran Krasić. Od 128 poslanika, niko za. Amandman nije prihvaćen. Na član 21. amandman je podneo poslanik Dragan Stevanović. Od 128 poslanika, niko za. Amandman nije prihvaćen. Na član 23. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 24. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 25. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 26. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 27. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 40. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 41. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 42. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 47. amandman je podnela grupa od 21 narodnog poslanika poslaničke grupe "Napred Srbijo". Od 129 poslanika, niko za. Amandman nije prihvaćen. Na član 52. amandman je podneo poslanik Edip Šerifov. U toku pretresa Predloga zakona u pojedinostima, predstavnik predlagača, ministar dr Diana Dragutinović, prihvatila je amandman. Od 129 poslanika, za je glasalo 123. Narodna skupština je prihvatila ovaj amandman. Pošto smo završili odlučivanje o amandmanima, pristupamo glasanju o Predlogu zakona u celini. Stavljam na glasanje Predlog zakona o izmenama i dopunama Zakona o poreskom postupku i poreskoj administraciji, u celini. Od 129 poslanika, za je glasalo 124. Konstatujem da je Narodna skupština usvojila Predlog zakona o izmenama i dopunama Zakona o poreskom postupku i poreskoj administraciji. Pošto sada prelazimo na odlučivanje o predlozima zakona o potvrđivanju međunarodnih ugovora, odnosno sporazuma, podsećam vas da, na osnovu člana 105. stav 3. tačka 6. Ustava Republike Srbije, Narodna skupština odlučuje o zakonima kojima se uređuju zaključivanje i potvrđivanje međunarodnih ugovora, većinom glasova svih narodnih poslanika. Takođe vas podsećam da na navedene predloge zakona nisu podneti amandmani, pa će Narodna skupština o ovim predlozima zakona glasati u celini. Prelazimo na odlučivanje. Prelazimo na 6. tačku dnevnog reda – PREDLOG ZAKONA O POTVRĐIVANjU SPORAZUMA IZMEĐU VLADE REPUBLIKE SRBIJE I VLADE RUSKE FEDERACIJE O ODOBRENjU DRŽAVNOG KREDITA REPUBLICI SRBIJI Stavljam na glasanje ovaj predlog. Od 129 poslanika, za je glasalo 128. Narodna skupština je usvojila ovaj predlog. Prelazimo na 7. tačku dnevnog reda – PREDLOG ZAKONA O POTVRĐIVANjU SPORAZUMA O ZAJMU RADI SPROVOĐENjA FINANSIJSKOG PROTOKOLA ZAKLjUČENOG 15. DECEMBRA 2009. GODINE IZMEĐU VLADE REPUBLIKE SRBIJE I VLADE REPUBLIKE FRANCUSKE, IZMEĐU VLADE REPUBLIKE SRBIJE I NATIXIS KOJI POSTUPA U IME I ZA RAČUN VLADE REPUBLIKE FRANCUSKE Stavljam na glasanje ovaj predlog. Od 129 poslanika, za je glasalo 129. Narodna skupština je usvojila ovaj predlog. Prelazimo na 8. tačku dnevnog reda – PREDLOG ZAKONA O POTVRĐIVANjU FINANSIJSKOG UGOVORA (PROGRAM MODERNIZACIJE ŠKOLA) IZMEĐU REPUBLIKE SRBIJE I EVROPSKE INVESTICIONE BANKE Stavljam na glasanje ovaj predlog. Od 129 poslanika, za je glasalo 129. Narodna skupština je usvojila ovaj predlog. Prelazimo na 9. tačku dnevnog reda – PREDLOG ZAKONA O POTVRĐIVANjU UGOVORA IZMEĐU REPUBLIKE SRBIJE I REPUBLIKE AUSTRIJE O IZBEGAVANjU DVOSTRUKOG OPOREZIVANjA U ODNOSU NA POREZE NA DOHODAK I NA IMOVINU Stavljam na glasanje. Od 129 poslanika, za 128. Narodna skupština je većinom glasova svih narodnih poslanika usvojila Predlog zakona. Prelazimo na 10. tačku dnevnog reda – PREDLOG ZAKONA O POTVRĐIVANjU UGOVORA IZMEĐU VLADE REPUBLIKE SRBIJE I VLADE REPUBLIKE AZERBEJDžANA O IZBEGAVANjU DVOSTRUKOG OPOREZIVANjA U ODNOSU NA POREZE NA DOHODAK I NA IMOVINU Stavljam na glasanje. Od 129 poslanika, za je glasalo 127. Narodna skupština je većinom glasova svih narodnih poslanika usvojila Predlog zakona. Prelazimo na 11. tačku dnevnog reda – PREDLOG ZAKONA O POTVRĐIVANjU UGOVORA IZMEĐU VLADE REPUBLIKE SRBIJE I VLADE ISLAMSKE REPUBLIKE PAKISTANA O IZBEGAVANjU DVOSTRUKOG OPOREZIVANjA U ODNOSU NA POREZ NA DOHODAK Stavljam na glasanje. Od 129 poslanika, za je glasalo 127. Narodna skupština je većinom glasova svih narodnih poslanika usvojila Predlog zakona. Prelazimo na 12. tačku dnevnog reda – PREDLOG ODLUKE O PRESTANKU FUNKCIJE GUVERNERA NARODNE BANKE SRBIJE Pošto je Narodna skupština obavila jedinstveni pretres o Predlogu odluke, a pre prelaska na odlučivanje, podsećam vas da shodno članu 105. stav 2. tačka 14) Ustava Republike Srbije, Narodna skupština Republike Srbije bira i razrešava guvernera Narodne banke većinom glasova svih narodnih poslanika. Stavljam na glasanje Predlog odluke o prestanku funkcije guvernera Narodne banke Srbije. Od 129 poslanika, za je glasalo 128. Narodna skupština je većinom glasova svih narodnih poslanika usvojila Predlog odluke o prestanku funkcije guvernera Narodne banke Srbije. Prelazimo na 13. tačku dnevnog reda – PREDLOG ZA IZBOR GUVERNERA NARODNE BANKE SRBIJE Pošto je Narodna skupština obavila jedinstveni pretres o Predlogu za izbor, a pre prelaska na odlučivanje, podsećam vas da shodno članu 105. stav 2. tačka 14) Ustava Republike Srbije, Narodna skupština Republike Srbije bira i razrešava guvernera Narodne banke većinom glasova svih narodnih poslanika. Stavljam na glasanje Predlog da se za guvernera Narodne banke Srbije izabere dr Dejan Šoškić. Od 129 poslanika, za je glasalo 129. Narodna skupština je većinom glasova svih narodnih poslanika izabrala dr Dejana Šoškića za guvernera Narodne banke Srbije. Dozvolite mi, da u vaše i u svoje ime, čestitam dr Dejanu Šoškiću i poželim uspeh u radu. Prelazimo na 14. tačku dnevnog reda – PREDLOG KANDIDATA ZA IZBOR ČLANA VISOKOG SAVETA SUDSTVA IZ REDA PROFESORA PRAVNOG FAKULTETA Pošto je Narodna skupština obavila pretres, a pre nego što pređemo na odlučivanje, podsećam vas da je Zajednička sednica dekana pravnih fakulteta u Republici Srbiji predložila da Narodna skupština za člana Visokog saveta sudstva iz reda profesora pravnog fakulteta izabere prof. dr Predraga Dimitrijevića, dekana Pravnog fakulteta u Nišu. Pre nego što pređemo na odlučivanje, podsećam vas da prema članu 105. stav 2. tačka 15) Ustava Republike Srbije, Narodna skupština većinom glasova svih narodnih poslanika odlučuje o izboru člana Visokog saveta sudstva. Prelazimo na odlučivanje. Stavljam na glasanje predlog Zajedničke sednice dekana pravnih fakulteta u Republici Srbiji da se za člana Visokog saveta sudstva iz reda profesora pravnog fakulteta izabere prof. dr Predrag Dimitrijević, dekan Pravnog fakulteta u Nišu. Od 129 poslanika, za je glasalo 129. Narodna skupština je za člana Visokog saveta sudstva iz reda profesora pravnog fakulteta izabrala prof. dr Predraga Dimitrijevića, dekana Pravnog fakulteta u Nišu. Dozvolite da, u vaše i svoje ime, čestitam izbor članu Visokog saveta sudstva i da mu poželim mnogo uspeha u radu. Prelazimo na odlučivanje Narodne skupštine o POVREDAMA POSLOVNIKA na koje su u toku sednice ukazali narodni poslanici. Pošto je u toku sednice ukazano na povrede Poslovnika Narodne skupštine, podsećam vas na odredbu člana 100. st. 6. i 10. Poslovnika, prema kojoj ako i posle objašnjenja predsednika Narodne skupštine narodni poslanik smatra da je povreda učinjena, Narodna skupština će se bez pretresa o tome se izjasniti u danu za glasanje. Saglasno navedenoj odredbi Poslovnika, prelazimo na odlučivanje. Narodni poslanik Jorgovanka Tabaković, na sednici 19. jula 2010. godine, u 18.05 časova, ukazala je na povredu člana 93. Poslovnika Narodne skupštine. Molim da Narodna skupština odluči da li je povređen navedeni član Poslovnika. Od 129 poslanika, niko za. Narodna skupština je odlučila da nije povređen navedeni član Poslovnika. Pošto je Narodna skupština obavila razmatranje svih tačaka dnevnog reda i odlučivanje o njima, saglasno članu 99. Poslovnika Narodne skupštine, zaključujem sednicu Četvrtog vanrednog zasedanja Narodne skupštine Republike Srbije u 2010. godini.